Mga Malalim na Pagkaunawa mula sa

Mga Hangganan ng Pagkatuto

Isang dokumento na inihanda ng

International Teaching Centre

Bahá’í World Centre

Abril 2013

**MGA MALALIM NA PAGKAUNAWA MULA SA MGA HANGGANAN NG PAGKATUTO**

PAMBUNGAD

1. MGA CLUSTER NA NASA MGA HANGGANAN NG PAGKATUTO
   1. Isang Nagpapatuloy na Ritmo ng Pagpapalawak at Pagpapatatag
   2. Paglitaw ng Isang Mahusay na Naitatag na Proseso ng Edukasyon
   3. Mga Pagsulong sa Pagpapatatag ng Pamayanan
   4. Isang Mabisang Paraan ng Organisasyon
   5. Higit na Malaking Pakikilahok sa Pamumuhay ng Lipunan
2. ANG LUMILITAW NA MGA PROGRAMA NG PAGLAKI

2.1 Pagtatatag ng Batayan para sa Paghuhubog ng Kakayahan

2.2 Pagpapalawak sa Saklaw ng mga Core Activity

1. PAGPAPALAKAS NG KATINDIHAN

3.1 Pagpapataas sa Kalidad ng Proseso ng Institute

3.2 Pagbibigay ng Higit na Estruktura Habang Tumataas ang Pagkakahugnay

3.3 Pagpapatindi sa mga Pagsisikap sa Pagtatatag ng Pamayanan sa mga Neighborhood at mga Baryo

3.4 Pagkilala at Pagtatagumpay sa mga Balakid sa Patuloy na Pagsulong

3.5 Pakikipag-ugnayan sa mga Kabataan sa mga Populasyong Handang Tumanggap

3.6 Namamalaging Mabuting Samahan

1. PAGPAPALAKAS NG KAKAYAHAN NG MGA INSTITUSYON UPANG ITAGUYOD ANG PAGSULONG NG MGA CLUSTER

4.1 Mga Training Institute

4.2 Mga Learning Site para sa Junior Youth Spiritual Empowerment Program

4.3 Mga Regional Bahá’í Council

1. ANG HUMUHUBOG SA LIPUNAN NA KAPANGYARIHAN NG PANANAMPALATAYA

**MGA MALALIM NA PAGKAUNAWA MULA SA MGA HANGGANAN NG PAGKATUTO**

Nang ang Universal House of Justice sa simula ng Five Year Plan na ito ay manawagan sa sandaigdigang Bahá’í na itatag sa bukod-tanging mga tagumpay ng nakaraang limang taon, inilarawan nito ang isang pamayanan na hindi lamang nahigitan ang mga layunin sa bilang bagkus ay natamo pa rin ang pagsulong ng kalidad sa higit na malalim na antas ng kultura. Mula noon, ang mga kaibigan ay pinalawak pa ang kanilang mga pagsisikap sa lumalaking bilang ng mga cluster, sumasaklaw sa patuloy na lumalaking mga pangkat ng mga kalahok sa proseso ng pagtatatag ng pamayanan. Sa pagwawakas ng pangalawang taon ng Plano, mayroon nang mayamang karanasan na nagtataglay ng mahahalagang mga pahiwatig para sa hinaharap na pagkilos. Ang layunin ng kasalukuyang dokumento ay ang suriin ang karanasan na ito at ilarawan ang isang bilang ng mga pamamaraan na, kung tutuparin ng mga kaibigan sa paraang naaangkop sa kanilang mga kalagayan, ay maaaring magawa nilang pabilisin pa ang pagsulong na nagaganap na. Para sa pagsusuri na ito, ang mga cluster na nasa mga hangganan ng pagkatuto sa buong daigdig ay una munang pag-aaralan, kasunod ay ang mga cluster na kung saan sinisimulaan na ng mga kaibigan ang pagtatatag ng mga programa ng paglaki, at sa wakas ay yaong ang mga pagsisikap ay isinasagawa upang pataasin pa ang katindihan. Ang ilang mga salita ay babanggitin rin tungkol sa mga pamamaraan ng pangangasiwa sa antas ng rehiyon at pambansa na tumutulong sa pagsulong ng mga cluster.

1. **Mga Cluster Na Nasa Mga Hangganan Ng Pagkatuto**

Sa ngayon, sa mahigit na 3,600 cluster sa buong daigdig, sinisikap ng mga kaibigan na itatag ang bagong mga programa ng paglaki o isulong pa ang mga umiiral na. Ang pagsusuri sa mga pag-unlad sa humigit-kumulang na 200 sa pinaka-maunlad na mga cluster na ito—lalo na ang 20 pinakamalakas—ay nagpapahiwatig ng mabisang mga estratehiya para sa paglaki at nagpapakilala sa pagiging mabisa ng pagsunod sa mga *lines of action* sa isang maayos na paraan. Sinabi ng House of Justice sa Ridván na ito na marami sa “mga natatangi at mahalagang mga katangian na naglalarawan sa pinakamaunlad na mga cluster ay nakikita rin sa mga pamayanan na nasa mas maagang mga yugto ng kanilang pag-unlad”.[[1]](#endnote-3) Inaasahan, kung gayon, na ang isang masusing pagsusuri sa paraan ng pagkilos na nagtatangi sa mga cluster na nasa mga hangganan ng pagkakatuto ay makatutulong sa mga kaibigan na nagpupunyagi sa mga cluster na nasa mas maagang mga yugto ng pag-unlad.

Ang maunlad na mga cluster kadalasan ay mayroong malaki-laking pamayanang Bahá’í at, higit na mahalaga, ay naging mabisa sa paglakad ng panahon upang pakilusin ang malalaking bilang ng mga indibiduwal sa paglilingkod sa Kapakanan at sa lipunan. Ang ilan ay dati nang may malalaking mga pamayanan; ang iba ay nakaranas lamang ng malakihang paglaki nitong kamakailang mga taon. Subali’t, sa lahat ng pinakamalakas na mga cluster, yaong mga nagpapatuloy sa iba’t-ibang mga gawain ng Plano ay nabibilang sa daan-daan, habang ang mga nakikilahok ay maaaring nabibilang sa libo-libo. Mula sa mga nakatalagang mga kaibigan na ito, ang ilan, ganap na nababatid ang mga proseso na humuhubog sa cluster, ay hinaharap ang pampangasiwaang mga pangangailangan ng Plano bilang mga cluster coordinator, mga miyembro ng mga Area Teaching Committee, mga miyembro ng mga Local Spiritual Assembly, o mga assistant ng mga Auxiliary Board member. Ang lumalaking bilang ay naglilingkod bilang mga guro ng mga children’s class, mga animator ng mga junior youth group, o mga tutor ng mga study circle, at nakikilahok sa mga teaching campaign sa buong cluster. Marami ang nag-aalay rin ng kanilang mga talento sa napakaraming iba pang mga gawain sa larangan ng pagtuturo at pangangasiwa at sa pagpapayaman ng iba’t-ibang mga aspeto ng pamumuhay ng pamayanan. Ang lahat ay nakababatid na ang pakikilahok sa Nineteen Day Feast at ang pagdaraos ng mga Banal na Araw ay mga tungkuling hindi nalilimutan, at nakikilala ng lahat ang kahalagahan ng mga devotional gathering at ang kalidad ng madalanging pamumuhay ng pamayanan. Ang isang malugod na tinatanggap na karagdagan dito sa mahusay na paggamit sa mga yamang-tao ay ang nakatutok na pansin na ibinibigay ng isang nucleus ng nakatalagang mga kaibigan, na kadalasan ay mga kabataan, tungo sa matinding mga pagsisikap sa lumalaking bilang ng mga neighborhood at mga baryo.

Kabilang sa namumukod na mga katangian nitong maunlad na mga cluster, tulad ng ipaliliwanag sa sumusunod na mga pahina, ay ang kakayahan ng mga kaibigan na panatilihin ang paglaki sa regular na mga cycle na tig-tatlong buwan, ang panatilihin ang pagbibigay-pansin sa proseso ng edukasyon na nagbubunsod sa pagsulong, ang isaayos ang kanilang mga pagsisikap upang harapin ang hamon ng lumalaking pagkakahugnay, at ang patnubayan ang lumalaking pakikilahok sa higit na malawak na lipunan.

* 1. **Isang Nagpapatuloy na Ritmo ng Pagpapalawak at Pagpapatatag**

Ipinaliwanag ng House of Justice na ang paraan ng pagkilos na namumukadkad sa mga cluster na lumilikha ng isang masiglang pamumuhay ng pamayanan ay maaaring makita mula sa dalawang kapwa tumpak na pananaw. Ang isa sa mga ito ay kaugnay ng “tatlong-buwan na mga cycle ng gawain na sa pamamagitan nito ang pamayanan ay lumalaki—ang bugso ng pagpapalawak na nararanasan bunga ng matinding pagkilos; ang kinakailangang panahon ng pagpapatatag kung kailan ang pagdami sa mga bilang ay pinalalakas …; at ang mga pagkakataong itinakda upang magnilay-nilay at magplano ang lahat”.[[2]](#endnote-4)

Kapag pinananatili sa paglakad ng panahon, itong tatlong-buwan na mga cycle ng gawain ay nagtatakda ng isang tanging ritmo sa pamumuhay ng pamayanan. Sa bawa’t cycle ang mga kaibigan ay muling pinananariwa ang kanilang pananaw, sinusuri ang kanilang pagsulong at kasalukuyang mga hamon, inaangkop ang kanilang mga plano ng pagkilos, at isinasaayos ang mga matinding yugto ng gawain para sa pagpapalawak at pagpapatatag. Paminsan-minsan ang mga suliranin ay nagpapabagal sa pagsulong, subali’t nagagawa ng mga mananampalataya na malampasan ang mga balakid at sumulong sa nagkakaisang pagkilos.

Habang taglay ang malalim na pagpapahalaga sa pangangailangan ng tahasang pagtuturo (o *direct teaching*) kapag hinihingi ito ng mga pagkakataon, ang mga kaibigan sa malalakas na mga cluster ay nakalampas na sa paggamit ng isang paraan lamang sa yugto ng pagpapalawak (o *expansion phase*) ng kanilang mga cycle. Nakalampas na sila sa pagiging abala sa pagsisikap na palakihin ang mga bilang sa isang maikli-ikling panahon. Ang kanilang pagkaunawa sa balangkas ng pagkilos ay naging higit na malalim, ang kanilang pagsusuri sa hugnay na hanay ng mga kalagayan at mga puwersa ay naging higit na pinagbuti, at ang kanilang pagninilay-nilay sa kanilang mga tagumpay at sa hinaharap na mga hamon ay naging higit na tumatagos, nagagawa nilang bumuo ng mahusay at may-estratehiyang mga pagpili upang tumugon sa mga pangangailangan ng paglaki sa anumang itinakdang panahon.

“Natutunan na rin ng mga kaibigan na hindi kinakailangan na ang pangunahing tinututukan ng pansin sa yugto ng pagpapalawak (o expansion phase) ng bawa’t cycle ng isang program of growth ay laging nakatuon sa parehong layunin,”[[3]](#endnote-5) binanggit ng House of Justice noong Ridván 2013. “Maaaring hingiin ng mga kalagayan na sa isang tanging cycle, halimbawa, na ang pagbibigay-pansin ay unang idako sa pag-anyaya sa mga kaluluwa na tanggapin ang Pananampalataya sa pamamagitan ng matinding mga pagsisikap sa pagtuturo, na isinasagawa ng indibiduwal o nang sama-sama; sa isa pang cycle, maaaring ang pagbibigay-pansin ay itutok sa pagpaparami ng isang tanging core activity.”[[4]](#endnote-6) Kahalintulad nito, ang mga plano para sa yugto ng pagpapalawak ay maaaring magkaiba-iba sang-ayon sa pangangailangan ng isang tanging neighborhood o baryo. Sa katunayan, kapag marami ang mapagkukunang kakayahan, ang magkakaibang mga grupo ng mga indibiduwal ay maaaring idako tungo sa magkakaiba subali’t nagpupunuang mga layunin sa loob ng isang yugto ng pagpapalawak. Sa ganitong paraan, sa loob ng maraming mga cycle, mayroong patuloy na paglaki sa bilang ng mga bagong mananampalataya, ng mga core activity at mga kalahok, at ng yaong kapag sinasamahan ng iba, ay nagagawang palawakin ang saklaw at pagkakahugnay ng gawain ng pagpapalawak at pagpapatatag.

Habang sumusulong ang proseso ng pagsulong, natural lamang na “na kapag may bagong gawain na ipinakikilala ito ay nangangailangan ng natatanging pansin sa loob ng ilang panahon”.[[5]](#endnote-7) Subali’t, idinagdag ng House of Justice, “hindi nito binabawasan sa anumang paraan ang kahalagahan ng iba pang mga aspeto ng kanilang mga pagsisikap sa pagtatatag ng pamayanan.”[[6]](#endnote-8) Ang kakayahang maglaan ng mga yaman sa bagong mga elemento na ipinakikilala sa sunod-sunod na mga mensahe mula sa House of Justice, samantalang hindi binabago ang binibigyan ng pagpapahalaga ng lahat ng mga tumutulong sa Plano, ay nagbibigay-daan sa mga kaibigan sa pinakamaunlad na mga cluster upang sumulong tungo sa “matagal nang minimithing hangarin ng pakikilahok ng lahat sa mga gawain ng Pananampalataya”.[[7]](#endnote-9)

Ang bunga ng lahat ng mga isinasaalang-alang na ito ay isang tatlong-buwan na panahon na puspos ng isang hanay ng masisigla, magkakaiba at mahusay na pinagtutugmang mga gawain. At kahit na ang tulin ng pagsulong ay maaaring magkaiba-iba sa iba’t-ibang lugar batay sa mga kalagayan ng magkakaibang mga populasyon, ang cycle ay natatangi dahilan sa isang espiritu ng pagkakaisa at isang damdamin ng nagkakaisang layunin ng mga kaibigan sa buong cluster. Ang mahalagang maunawaan ay ang gayong puspos ng pangako na paraan ng pagkilos ay maaari lamang mapanatili kung ang lahat, sa isang mapagkumbabang gawi ng pagsisikap na matuto, at maging anupaman ang saklaw ng kanyang gawain, ay nag-aalay ng walang-pasubaling pagtangkilik, sa gawa at sa salita, sa bawa’t ibang kaluluwa na nagpupunyagi sa banal na ubasan. “Ang lahat ay dapat maging tulad ng mga pakpak upang patuloy na maitaas ang isa’t-isa,”[[8]](#endnote-10) sinabi ni Bahá’u’lláh.

* 1. **Paglitaw ng Isang Mahusay na Naitatag na Proseso ng Edukasyon**

Ang pangalawang pananaw na kung saan maaaring tingnan ang paraan ng pagkilos sa isang cluster ay bilang isang proseso ng edukasyon na may tatlong natatanging yugto, “ang una ay para sa pinakabatang mga kasapi ng pamayanan, ang pangalawa ay para sa mga nasa mapanghamong mga taon ng pagbabagong-kalagayan, at ang pangatlo ay para sa mga kabataan at mga nasa hustong gulang”.[[9]](#endnote-11) Ipinakikita ng pinakamaunlad na mga cluster kapwa ang napakalaking kahalagahan na maaaring matamo ng gayong pagsisikap at ang pagkakahugnay na nilalaman nito. Sa Lubumbashi cluster ng Democratic Republic of the Congo, halimbawa, ang proseso ng edukasyon ay naglilingkod na ngayon sa mahigit-kumulang na 6,000 katao, kabilang ang mga 3,500 bata, 2,200 junior youth, at daan-daang mga kabataan at mga nasa hustong gulang na nasa mga study circles, kahat ay itinataguyod ang isang masusing pamamaraan na lumilikha at inilalagay sa sistema ang kaalaman at pinagtutugma-tugma ang mga pagsisikap ng dose-dosenang mga tutor, mga animator, at mga guro ng children’s class.

Sa maraming bahagi ng daigdig, madali-daling mahikayat ang mga bata mula sa higit na malawak na lipunan upang sumali sa mga klase ng Bahá’í, at tinatanggap nang madali ng mga magulang ang nakabubuting impluwensiya ng espirituwal at moral na edukasyon sa mga saloobin at mga asal ng kanilang mga anak. Ang hamon na mahigpit na hinaharap ngayon ng mga training institute sa pinakamaunlad na mga cluster ay ang ilagay sa sistema ang pagsisikap at lumikha ng namamalaging sistema para sa espirituwal na edukasyon ng mga bata. Sinabi ng House of Justice, “Kabilang sa hanay ng mga katanungan na hinaharap ngayon ng bawa't training institute, ang isa ay lubhang kailangang harapin kaagad: paano pakikilusin ang sapat na bilang ng mga guro ng children's class para sa sunod-sunod na mga baitang, at sa pagpapatuloy nito, ng mga tutor na makabubuo ng mga grupo upang pag-aralan ang kinakailangang mga kurso.”[[10]](#endnote-12) Ang napakalaking hamon upang matamo ito ay tinatanggap. Hindi lamang nagdaraos ng mga kurso para sa pagsasanay ng mga guro para sa unang tatlong grado ng programa na mayroon nang mga aralin para dito, higit dito ang isang *network* ng mga coordinator at ng mga tumutulong sa kanila ay unti-unti na ring itinatatag sa bawa’t cluster upang samahan ang mga guro, upang matutunan nila kung paano pinananatili ang mga klase at tinutulungan ang mga bata upang sumulong mula sa isang baitang patungo sa kasunod na baitang sa bawa’t taon. Sa India, halimbawa, agad nang ilabas ang mga aralin para sa Grade 2 at 3 noong 2011, ang 17 regional institute ay nagsaayos ng serye ng mga training seminar, pinalakas pa ang mga pagsisikap na isalin ang mga aralin sa Hindi at sa iba pang mga wika ng mga rehiyon, at ang mga regional at mga cluster coordinator, sa pakikipagsanggunian sa mga cluster agency, ay kinilala at sinanay ang mga guro sa mga bagong aralin. Ang panimulang mga bunga ay nakapagpapalakas ng loob, ang halos 3,000 bata ay nagpatuloy sa Grade 2, at ang ilang daan ay nagpatuloy sa Grade 3.

Ang junior youth spiritual empowerment program ay nagiging isang patuloy na nangungunang katangian sa maraming maunlad na cluster sa daigdig. Sa tulong ng isang *network* ng mahigit na 40 cluster na tinaguriang *site* para sa pagpapalaganap ng pagkatuto tungkol sa programa na pinapatnubayan ng Office of Social and Economic Development sa Bahá’í World Centre, ang isang bilang ng praktikal na mga hamon ay napagwagian upang ang programa ay maisagawa at mapanatili. Ang mahalagang kaalaman ay natipon na nagbigay-daan upang magawa ng mga kaibigan na nasa mga *learning site* at sa nauugnay na mga cluster na pahusayin ang bisa ng pagsasanay at pagtulong sa mga animator, na panatilihin ang lumalaking bilang ng mga junior youth group sa loob ng hinihinging tatlong taon, na makuha ang pagtataguyod ng mga magulang at ng mga opisyal, at na isagawa ang program kaugnay ng pangkalahatang paraan ng mga gawain sa cluster. Ang kasalukuyang paraan para sa patuloy na pagpapalaganap ng pagkatuto ay nagbigay-daan sa maunlad na mga cluster upang itaas ang bilang ng mga kalahok hanggang sa daan-daan at sa ilang mga pagkakataon sa mahigit na isang libo. Sa pamamagitan ng pagkikintal sa mga junior youth ng isang matalas na damdamin sa layunin, ipinakilala ng programa ang isang kahanga-hangang kakayahan upang mapagbago ang mga kabataan, upang itaas ang kanilang pagtitika sa espirituwal at materyal na edukasyon, upang pukawin ang kanilang lakas na isagawa ang *social action* para sa pagpapabuti ng kanilang mga pamayanan, upang paglabanan ang nakasisira at mali at walang-batayang mga puwersa na umiiral sa kanilang mga lipunan, at upang makatulong sa pagtatatag ng isang higit na mabuting daigdig.

Mangyari pa, ang dalawang yugto ng proseso ng edukasyon na inilarawan sa itaas ay nagiging posible lamang kung mayroong pagsulong ng mga indibiduwal sa serye ng mga kurso ng institute, at sa pinakamaunlad na mga cluster ay napanatili ang patuloy na daloy ng mga kalahok sa loob ng mahabang panahon—sa ilan ay kasing dami ng 20 o 30 cycle. Sa paglipas ng mga taon, ang iba’t-ibang mga paraan ay nakatulong sa tagumpay na ito sa buong daigdig. Upang simulaan ang proseso ng institute, ang mga mananampalataya ay hinimok na makilahok sa mga kurso at pagkatapos, habang nakikipag-usap sila sa iba tungkol sa mensahe ni Bahá’u’lláh, natagpuan nila yaong handang tumanggap sa kanilang mga kaibigan, kapamilya, kapitbahay, at katrabaho, na ang marami sa mga ito ay agad na nakilahok sa mga study circle. Kasunod nito, ang mga mananampalataya sa maraming mga cluster ay natutong abutin ang “bahagi ng pangkalahatang populasyon na may higit na mataas na kahandaan”[[11]](#endnote-13) sa pamamagitan ng mga pagsisikap sa tuwirang pagtuturo sa pamamagitan ng mga home visit o mga campaign, na nagbunga ng may kalakihang bilang ng bagong mga Bahá’í. Habang ang lumalaking pansin ay ibinigay sa mga kabataan sa mga populasyon na ito, ang malaki-laking porsiyento ay nagsimulang pumasok sa mga study circle. Sa pinakamaunlad na mga cluster, ang kakayahang ituon ang agad na pagtugon sa lumalaking bilang ng mga kabataan sa pamamagitan ng pagtulong sa kanila upang makapasok nang mabilis sa larangan ng pagkilos, unang-una bilang mga animator ng mga junior youth group, nguni’t maaari rin bilang mga kalahok o mga tagapagsimula ng iba pang mga core activity, ay dumarami na. Ang hamon ng pagpaparami sa bilang ng mga tutor na sinusunggaban ang pagkakataong ito ay masigasig na hinaharap rin.

Ang karanasan sa mga kabataan mula sa mga populasyon na handang tumanggap sa mauunlad na mga cluster ay nagmumungkahi na ang pagpapalawak ng junior youth program ay may natatagong kakayahan upang maibahagi ang malakihang pagbubunsod sa lahat ng tatlong yugto ng proseso ng edukasyon. Ang pagsisikap na sanayin ang mga animator ng mga junior youth group, na parami nang parami sa kanila ay mula sa higit na malawak na lipunan, ay nangangailangan ng karagdagang mga study circle o mga institute campaign. Ang gayong mga campaign ay maaaring mag-anyo ng *intensive* na pag-aaral ng Ruhi Institute Aklat 1 at 5, na hahantong sa agad na pagbubuo ng ilang mga junior youth group; sa paglipas ng panahon ang karamihan ng mga animator ay nakikilahok sa mga study circle upang tapusin ang naiwanang mga aklat ng serye, na ito ay nagpapahusay sa kanilang mga kakayahang makapaglingkod. Habang tumataas ang kamalayan sa mga pamilya ng mga junior youth, ang ibang mga miyembro, na karamihan ay mga bata at mga kabataan, subali’t mayroon ding ilang mga nasa hustong gulang, na nagsisimulang makilahok sa yugto ng proseso ng edukasyon na angkop sa kanila. Sa katunayan, maraming malalalim na pagkaunawa tungkol sa kung paano pinalalawak nang malakihan ang programa upang makilahok ang malalaking bilang ng mga kalahok ay natamo mula sa karanasan sa mga cluster na iyon na itinataguyod ng mga learning site. Ang malalalim na pagkaunawa na ito ay ibinabahagi sa mga regional institute at isinasagawa sa isang paraan na nakatutulong sa pagsasagawa ng iba pang mga core activity. At sa huli, sa mga cluster na iyon kung saan ay natutunan na ng mga kaibigan na panatilihin ang mga junior youth group sa loob ng ilang taon hanggang sa matapos ang programa, marami sa mga junior youth ay nagpapakita ng sigla para sa mga kurso ng pangunahing serye at, taglay ang kanilang karaniwang kasigasigan at disiplina, ay isinasagawa ang pag-aaral at pagtupad sa hinihinging mga *acts of service*. Ang gayong inaasam na kinalabasan, bagaman katamtaman pa lamang ang saklaw, ay nagpapahiwatig na, habang sila ay sumusulong sa serye ng mga kurso, ang mga kabataan na ito ay maaaring magparami sa mga hanay ng mga guro ng mga children’s class, mga animator, at mga tutor sa isang cluster. Ang inilarawan dito ay hindi ang tanging paraan ng pagsulong ng proseso ng edukasyon. Subali’t, muli’t-muli, ang junior youth program ay napatunayan ang bisa nito bilang isang estratehiya na nararapat na masigasig na isagawa.

* 1. **Mga Pagsulong sa Pagbubuo ng Pamayanan**

Kapag ang mga yaman-tao sa isang cluster ay nagiging higit na marami, ang mga core activity ay dumarami at ang pakikilahok ay lumalaki. Ang masigla at hugnay na paraan ng pagkilos ay lumilitaw na nagkakaroon ng epekto sa bawa’t aspeto ng pamumuhay ng pamayanan. Ang isang kitang-kita na katangian ng maunlad na mga cluster ay ang pagbabago sa pag-unawa na lumalampas sa pag-aabala sa pawang pagpaparami lamang ng mga gawain upang maihayag ang higit na malalalim na ipinahihiwatig ng proseso ng pagtatatag ng pamayanan. Sa mensahe nito ng Ridván 2013, sinabi ng House of Justice:

Dahilan sa lumalalim ang karanasan ng mga kaibigan, ang kanilang kakayahan sa paglilinang sa loob ng cluster ng isang mayaman at masalimuot na paraan ng pamumuhay, na sumasaklaw sa daan-daan o kahit sa libo-libong mga tao, ay tumaas na. Labis kaming nagagalak na mapansin ang maraming malalalim na pagkaunawa na natatamo ng mga mananampalataya mula sa kanilang mga pagsisikap. Pinahahalagahan nila, halimbawa, na ang unti-unting pamumukadkad ng Plano sa antas ng cluster ay isang masiglang proseso, na kinakailangang maging lalong mahirap at hindi maaaring madaling gawaing payak. Nakikita nila kung paano ito sumusulong habang pinalalakas nila ang kanilang kakayahan kapwa upang magkaroon ng mga yamang-tao at mapagtugma-tugma at mahusay na maisaayos ang mga kilos noong mga nagsisibangon. Nababatid ng mga kaibigan na habang ang mga kasanayang ito ay pinagyayaman, nagiging posible na pagsama-samahin ang higit na malawak na hanay ng mga pagkukusa. …

… Sa katunayan, nakikilala nila ang kapakinabangan na naiipon mula sa tulong ng bawa’t indibiduwal para sa pagsulong ng kabuuan, at sa gayon ang paglilingkod na inialay ng bawa’t isa, sang-ayon sa mga pagkakataong nililikha ng mga kalagayan ng buhay ng tao, ay malugod na tinatanggap ng lahat.[[12]](#endnote-14)

Ang kapwa nagtutulungang katangian ng mga core activity at ang nakapagpapabagong bisa ng proseso ng institute ay nagiging higit na malinaw, at ang naipagpapatuloy na paglaki at ang pangkalahatang pakikilahok ay nagiging higit na malamang na mangyari, sa mas maliit at matalik na mga tagpo sa mga baryo at mga neighborhood. Tulad ng ipinaliliwanag ng House of Justice:

Sa pinakadiwa nito, tinutumbok ng ganitong paraan ang pagtugon sa mga turo ni Bahá’u’lláh sa bahagi ng mga populasyon na handa na para sa espirituwal na pagbabago na nililinang ng Kanyang Rebelasyon. Sa pamamagitan ng pakikilahok sa proseso ng edukasyon na itinataguyod ng training institute, sila ay nagkakaroon ng pagnanasang talikuran ang katamaran at kalamigan ng loob na ikinikintal ng mga puwersa ng lipunan, at sa halip ay isinasagawa ang mga paraan ng pagkilos na napapatunayang nakapagpapabago ng buhay. Kung saan ang ganitong paraan ay sumulong na sa loob ng ilang mga taon sa isang neighborhood o baryo at nagawa ng mga kaibigang panatilihing nakatutok ang kanilang pansin, ang kahanga-hangang mga bunga ay unti-unti, subali’t di-mapagkakamalian, na lumilitaw na. Ang mga kabataan ay nagtatamo ng lakas upang isabalikat ang tungkulin para sa pag-unlad ng mga nasa palibot nila na mas bata sa kanila. Malugod na tinatanggap ng nakatatandang mga salinlahi ang ibinabahagi ng mga kabataan sa makabuluhang mga talakayan tungkol sa mga gawain ng buong pamayanan. Para sa kapwa bata at matanda, ang disiplina na nililinang sa pamamagitan ng proseso ng edukasyon ng pamayanan ay lumilikha ng kakayahan para sa pagsasanggunian, at ang bagong mga pagkakataon ay lumilitaw para sa usapang may layunin. Subali’t ang pagbabago ay hindi natatakdaan para sa mga Bahá’í lamang at sa mga nakikilahok sa mga core activity na hinihingi ng Plano, na makatuwiran lamang na asahang magkakaroon ng panibagong paraan ng pag-iisip sa paglipas ng panahon. Ang mismong espiritu ng lugar ay apektado rin. Ang isang madasalin na saloobin ay nahuhubog sa loob ng malawak na bahagi ng populasyon. Ang mga paghahayag ng pagiging pantay ng lalake at babae ay nagiging higit na malinaw. Ang edukasyon ng mga bata, ng kapwa lalake at babae, ay binibigyan ng higit na pansin. Ang katangian ng mga ugnayan sa pagitan ng mga pamilya — na hinubog ng mga sapantaha na daang-taon na ang kalumaan — ay nagkakaroon ng nakikitang pagbabago. Ang isang damdamin ng pananagutan sa sariling pinakamalapit na pamayanan at sa pisikal na kapaligiran ay nagiging laganap. Kahit ang pahirap ng mali at walang-batayang paniniwala, na nililiman ng masamang anino nito ang bawa’t lipunan, ay nagsisimulang mapawi ng nananaig na lakas ng pagkakaisa. Sa madaling salita, ang gawain ng pagtatatag ng lipunan na pinagkaka-abalahan ng mga kaibigan ay nagkakabisa sa mga aspeto ng kultura.[[13]](#endnote-15)

Mangyari pa, hindi lahat ng mga neighborhood ay nagpapakita ng kahandaang tumanggap upang maging mga sentro ng masisikhay na gawain, subali’t ang mga Bahá’í, saanman sila naninirahan, ay maaaring maabot ang iba at magtatag ng mga core activity, kumukuha ng mga kalahok mula sa kanilang mga kakilala saan man sila naninirahan. Sa pagkilala sa magkaparehong mga bagay sa pagitan ng dalawang magkasabay na pagbubunsod—ang isa ay higit na malalim sa tinututukan na mga lugar at ang isa pa ay higit na malawakan sa buong cluster—ang mga kaibigan sa maunlad na mga cluster ay nagagawang agad na pahalagahan ang kanilang pakikilahok sa isang sama-samang gawain ng pagtatatag ng pamayanan. Ang pagkakaisa sa pagkakaiba-iba ng mga kilos ay lumilitaw, kung saan ang bawa’t mananampalataya ay nakatatagpo ng bahagi na magagampanan sang-ayon sa itinatakda ng balangkas ng pagkilos ng Plano. At kahit na ang magkakaibang mga indibiduwal ay gumagawa ng magkakaibang mga gawain, lahat sila ay nakikibahagi sa isang layunin at madaling pinahahalagahan ang tulong na ginagawa ng iba habang unti-unti nilang sinasaklaw ang palaki nang palaking mga bilang ng mga kalahok sa paraan ng pamumuhay ng kanilang pamayanan.

* 1. **Isang Mabisang Paraan ng Organisasyon**

Ang cluster ay sumusulong habang parami nang parami ang kakayahang makapaglingkod ay nalilinang sa isang lumalaking bilang ng mga indibiduwal, na pagkatapos ay sila naman ang tinutulungang magsimula ng lumalaking bilang ng nagpupunuang mga gawain na sumasaklaw sa patuloy na lumalaking bilang ng mga kalahok. Ang prosesong ito ng paglilinang ng kakayahan, habang lumalakad ang panahon, ay kailangang tulungan ng isang patuloy na humuhusay na sistema ng koordinasyon at pagtulong. Ipinaliwanag ng House of Justice: “dahil sa laki ng mga bilang ang mga paraan ng pagsasa-ayos ay kailangang magkaroon ng higit na mataas na antas ng pagkakahugnay.”[[14]](#endnote-16) Ang paglaki ng bilang, kasabay ng pang-heyograpiyang paglawak ng mga gawain sa mga neighborhood at sa buong cluster, ay nangailangan ng higit pang pagpapaunlad sa pangunahing paraan ng koordinasyon na ginamit upang simulaan ang pagtatatag ng intensive program of growth. Ang karanasan ng maunlad na mga cluster ay sumasaksi sa mga salita ng House of Justice na “ang mga pagkilos ng sistemang ito sa antas ng cluster…[ay] nakapaloob dito ang kakayahang tumanggap ng pataas nang pataas na mga antas ng pagkaka-hugnay ng mga estruktura at mga proseso, ng mga ugnayan at mga gawain”.[[15]](#endnote-17) Samantalang hindi posible ang salain mula sa magkakaibang panimulang mga pagsisikap na lumilitaw ngayon sa maunlad na mga cluster sa buong daigdig ang isang paraan upang magamit ng lahat, sa yugtong ito ay mayroong kahit tatlong bahagi na kapansin-pansin.

Sa pinakamaunlad na mga cluster, dahil sa lumalaking pagkakahugnay, kinailangan nang hatiin ang cluster sa mas maliit na mga bahagi at gayundin ay ang pumili ng mga neighborhood at mga baryo para sa nakatutok na pagsisikap upang matuto tungkol sa pagtatatag ng pamayanan. Ang malalaking mga lunsod na nasa ilalim ng pamamahala ng isang Local Spiritual Assembly ay isinasaayos sa mga *sector*, samantalang ang mga panlalawigan at panlunsod na mga sentro kung saan mayroong ilang mga Local Assembly ay hinahati sa pamamagitan ng paglikha ng ilang mga bahagi (o *unit*). Ang halimbawa ng gayong mga *unit* ay ang limang rota ng Norte del Cauca cluster sa Colombia na sumusunod sa tanging mga rota ng mga bus at ang tatlong bahagi ng Tiriki West cluster sa Kenya na nagbuhat sa pagsasama-sama ng 72 pamayanan sa mga bahagi na binubuo ng 20 hanggang 25 magkaratig-baryo. Kaugnay ng mga neighborhood at mga baryo, ang pagpapasiya kung ano ang bumubuo ng maliit na grupo ay hindi naging madali sa lahat ng pagkakataon. Sa madalang ang tao na cluster ng Pemba sa Zambia, ang ilang maliliit na baryo na malapit sa isa’t-isa ay pinagsama upang bumuo ng mga pangkat na sapat na malaki upang magkaroon ng pagkatuto. Sa kabaligtaran, sa Kajang cluster sa Malaysia, ang mga kaibigan ay nagsimula sa pagkilos sa malalaking mga saklaw ng mga munisipyo subali’t ay unti-unting kinilala sa loob ng mga ito ang mas maliliit na mga grupo na mas angkop sa mga pagsisikap sa pagtatatag ng pamayanan.

Ang pagtatakda ng maraming mga *unit* sa loob ng isang cluster ay nagbibigay-daan upang lumikha ng bagong mga paraan ng koordinasyon upang mapaglingkuran ang mga kaibigan sa mas maliliit na mga grupo. Ang bilang ng mga indibiduwal na nagtutulungan sa koordinasyon at pagtataguyod ay nababatay nang malaki sa pagdami ng pakikilahok sa mas maliliit na mga grupo na ito. Sa pinakamaliit, sa pinakamaunlad na mga cluster ay may tatlong mga coordinator na hinihirang, isa para sa bawa’t isa sa tatlong naitakdang larangan ng pagkilos ng institute. Habang ang magkakaibang sub-unit ay itinatakda, ang mga kaibigang may higit na karanasan ay maaaring hilingan na maglingkod bilang karagdagang institute coordinator o bilang mga katulong ng mga coordinator. Sa ilang mga pagkakataon, natuklasang kapaki-pakinabang ang pagkakaroon ng sector teaching o growth committee sa kahalintulad na paraan, na may hinihirang na indibiduwal bilang sector growth coordinator na kumikilos sa ilalim ng pangangalaga ng Area Teaching Committee. Kahit hanggang sa antas ng neighborhood ang ilang di-pormal na mga estruktura ay nagsisimula nang magkahugis, tulad ng isang core group na nagsasanggunian, nagpaplano at pinagyayaman ang pakikilahok. Kung saan mayroong malaking bilang ng mga gawain, ang mga coordinator at mga growth facilitator ay madalas na kinakailangang maglingkod nang *full-time* bilang bahagi ng isang higit na pormal na paraan ng koordinasyon. Sa anumang kalagayan, ang lumilitaw sa karamihan ng mga cluster sa nangungunang mga hanay ay isang malusog at malakas na pampangasiwaang *network* na kinabibilangan ng mga coordinator at mga katulong na itinakdang tumulong sa kanila, na sa kasalukuyan ay nasa mga 10 sa mga cluster tulad ng Toronto, Canada, hanggang sa 50 o 60 sa Lubumbashi at Tiriki West. Sa Delhi City, India, ang mga estruktura sa Harkesh Nagar neighborhood lamang ay kinabibilangan ng 26 indibiduwal na tumatangkilik sa mga 200 core activities na mayroong halos 1,200 katao bilang kalahok.

Ang isa pang mahalaga at puspos ng pangako na pag-unlad ay ang tumataas na pakikilahok ng mga Local Spiritual Assembly. Batid ang patnubay na ibinigay sa mensahe ng ika-28 ng Disyembre 2010 mula sa House of Justice kaugnay ng kanilang mga tungkulin, at pinagyaman ng “personal na pakikilahok ng bawa’t miyembro sa mga core activity”,[[16]](#endnote-18) sinusuri sa tuwi-tuwina ng mga Local Spiritual Assembly ang kanilang itinutulong sa pangkalahatang pagsisikap. Ang mga kinatawan ng mga Assembly ay madalas nakikilahok nang regular sa mga pagpupulong upang magplano para sa cluster at ibinabahagi sa ibang mga miyembro ang mga paraan kung paano maitataguyod ng kanilang Assembly ang mga cycle ng gawain. Nagagawa rin ng mga Assembly ang isipin ang lahat ng mga miyembro ng pamayanan, nagbibigay ng paghimok at tangkilik at tinitiyak na ang bawa’t isa ay makatatagpo ng makabuluhang bahagi sa gawain ng pagpapalawak at pagpapatatag.

* 1. **Higit na Malaking Pakikilahok sa Pamumuhay ng Lipunan**

Habang ang mga kaibigan sa maunlad na mga cluster ay nakikipag-ugnay nang higit na malapit sa mga pamilya at bumubuo ng tunay na pakikipagkaibigan, natatagpuan nila ang kanilang mga sarili na palalim nang palalim na nahihila sa pamumuhay ng lipunan. Ang kanilang mga pagsisikap, na lumalabas nang natural sa pamamagitan ng pakikipag-usap at magkakaparehong mga alalahanin, sa kadalasan ay bumubuo ng “dalawang magkaka-ugnay at nagtutulungang larangan ng gawain”:[[17]](#endnote-19) pakikilahok sa umiiral na mga talakayan sa lipunan at ang *social action*. Sa kapwa pagkakataon, ang unang mga hakbang ay binubuo ng payak at di-gaanong pormal na mga gawain; ang iba sa dakong huli ay maaaring maging higit na hugnay, nagpapatuloy na mga pagsisikap.

Ang unang epekto ng mga kaibigan sa kanilang mga baryo at mga neighborhood ay madalas na nasa mga pagkaunawa at mga pinahahalagahan kaugnay ng espirituwal, moral at materyal na edukasyon ng mga bata at mga kabataan. Habang tumataas ang kalidad ng mga children’s class at mga junior youth group, ang kakayahan ng mga kaibigan upang magkaroon ng makabuluhang mga usapan sa paksa ng edukasyon at ng moral na pagbibigay-lakas sa mga kabataan gayundin ay sumulong. Bunga nito, ang mga magulang at mga nakababata na nakikilahok sa mga programa ng Bahá’í ay nagpapakita ng higit na malaking pagpapahalaga sa kahalagahan at pagtitika sa pagsulong ng pang-akademikang pag-aaral ng kanilang mga anak.

Ang marubdob na mga pakikipagkaibigan at patuloy na pag-uusap ng mga pamilya sa mga neighborhood at mga baryo ay humantong rin sa higit na malaking kamalayan sa lokal na mga pangangailangan. Ang mga reflection meeting, mga junior youth group, o mga neighborhood Nineteen Day Feast ay nagbibigay ng mga pagkakataon upang magawa ng pamayanan na simulaan ang pag-iisip kung paano ilalapat ang turo ng Pananampalataya “upang mapabuti ang ilang aspeto ng panlipunan o pangkabuhayang pamumuhay ng isang populasyon, gaanuman katamtaman ito”.[[18]](#endnote-20) Ang ilang mga pagsisikap ay nagsimula na sa maliit na sukat at likas na umuunlad, isinasagawa ng mga taga-baryo o ng mga residente ng mga neighborhood mismo. Sa Tanna cluster, Vanuatu, bilang halimbawa, nabatid ng isang grupo ng mga junior youth na ang dinadaanan sa pagtawid sa isang sapa patungo sa pangunahing kalsada ay mahirap tawirin, lalo na para sa matatanda, kaya sila ay gumawa ng isang simpleng tulay at isang maliit na kubong pahingahan, kung saan ang mga naglalakbay na nlalakad ang mahabang mga distansiya ay makapagpapahinga o makakasilong kapag malakas ang ulan.

Ang isa pang katangian na higit na madalas mapuna sa maunlad na mga cluster ay ang epekto ng proseso ng institute sa paglilinang ng kakayahan at pagtataas ng pakikilahok ng kababaihan, na sa ngayon ay madalas na nangunguna sa pagtuturo at gawain ng pangangasiwa. Ang mga kababaihan at mga dalagita ay nagkaroon ng higit na lakas ng loob sa pamamagitan ng pagsisimula ng mga core activity at nagkakaroon na ng higit na karapatanng magsalita sa mga gawain ng pamayanan sa pamamagitan ng pakikilahok sa mga reflection meeting at iba pang mga pagtitipon. Ang mga magulang, na humahanga sa pagkukusa ng kanilang mga anak na babae na maglingkod bilang mga guro ng mga children’s class, mga animator ng mga junior youth group, o mga tutor ng mga study circle, ay natamo nang maunawaan amg kahalagahan ng pagbibigay sa kababaihan ng edukasyon na kapantay doon sa ibinibigay sa mga lalake. At sa mga kultura na ang nakapangyayari ay ang kinaugaliang mga palagay na humahadlang sa pagsulong ng kababaihan, ang mga binatilyo at gayundin ang mga dalagita ay nagiging mapag-isip na mga tagapagtaguyod na pagbabago. Sa Daga cluster, Papua New Guinea, halimbawa, ang kabataang mga babae, na karaniwan ay itinatalaga lamang sa mga gawaing-bahay at sa pag-aalaga ng bata, ay hindi lamang naihahalal bilang mga miyembro ng mga Local Assembly kundi naglilingkod na rin bilang Secretary o Chairperson, isang pangyayari na hindi man lamang maisip kahit ilang taon lamang ang nakaraan.

Karagdagan sa mga pagkilos na ito sa mga kanayunan, sa ilang mga cluster ang mga pagsisikap ng mga kaibigan ay pinalalakas sa pamamagitan ng mga *social and economic development activities* ng mga Bahá’í-inspired agencies. Halimbawa, sa baryo ng Katuyola sa Mwinilunga East cluster sa Zambia, ang mga kabataan na nakikilahok sa programa ng Preparation for Social Action na ibinibigay ng Inshindo Foundation, kasama ng mga kabataan mula sa ilang mga junior youth group, ay nagsimula ng isang proyekto ng pagtatanim ng mga puno upang harapin ang mataas na antas ng pagkakalbo sa mga gubat na ibinunga ng kinaugaliang pagsasaka sa pamamagitan ng kaingin. Ang proyekto na ito ay lumaki at nakilahok ang mga tao ng baryo at tumatanggap ng tulong mula sa lokal na pinuno, mga maykapangyarihan ng pamahalaan, at ng forestry department ng gobyerno.

1. **ANG Lumilitaw Na Mga Programa Ng Paglaki**

Sa mensahe nito ng ika-28 ng Disyembre, sinabi ng Universal House of Justice na ang unang *milestone*, na nagtatanda sa paglitaw ng isang programa ng paglaki, ay natatangi ng panimulang pagdaloy ng mga yaman-tao sa larangan ng pagkilos:

Ang ibig sabihin ay, sa anumang kumbinasyon at gaanuman kaliit ang bilang, ang mga devotional meeting, mga children’s class at mga junior youth group ay pinamamalagi noong mga sumusulong sa serye ng mga kurso ng institute at nakatalaga sa pananaw ng indibidwal at pangkalahatang pagbabago na pinagyayaman nito.[[19]](#endnote-21)

Ang isang bagong program of growth ay nagsisimula habang ang dalawang umuusbong na mga kakayahan ay umuunlad. Una, ang isa o higit pa sa mga kaibigan sa isang cluster ay kailangang tulungan ang mga indibiduwal na pag-aralan ang serye ng mga kurso ng institute at samahan sila habang nagsisimula sila ng mga core activity. Kasunod nito, ang mga indibiduwal na ito ay kailangang magawang akitin ang iba na makilahok sa mga core activity na ito. Habang ang mga pagsisikap sa ganitong mga paraan ay nagbunga sa magkakaibang bahagi ng daigdig, ang kinauukulang mga institusyon ay isina-isang-tabi ang malabis na mga inaasahang matamo bago pa masabing mayroon nang lumitaw na bagong programa ng paglaki.

Sa kasalukuyan ay mayroong mga kaibigan sa humigit-kumulang na 1,200 cluster na nagpupunyagi upang isulong nang lampas dito sa una sa ilang mga milestone ang kanilang pag-unlad, at ang gayong mga pagsisikap ay kailangang ipaabot sa karagdagang 1,500 hanggang 2,000 cluster sa loob ng susunod na tatlong taon upang matamo ang layunin ng 5,000 cluster na itinakda ng House of Justice.

**2.1 Pagtatatag ng Batayan para sa Paghuhubog ng Kakayahan**

Saanmang cluster sila naninirahan, napili man bilang isang goal na tatanggap ng masistemang pagbibigay-pansin o hindi, ang mga kaibigan ay hindi dapat makadama ng anumang pag-aatubili sa pagsisimula ng sarili nilang mga pagsisikap upang maitatag ang isang programa ng paglaki. Kahit na magsimula ang gawain sa pamamagitan ng pagkilos ng ilang masigasig na mga mananampalataya sa isang neighborhood o baryo, sa paglipas ng panahon, sa pamamagitan ng isang mahusay na proseso ng institute, ang panimulang siklab ay maaaring maging isang apoy na aakit sa parami nang paraming mga indibiduwal sa isang nagkakaisang pagsisikap. Bukod sa gayong mga pagkukusa, ang isang bilang ng simple subali’t mabisang mga estratehiya ay lumitaw upang tulungan ang lokal na mga mananampalataya o upang buksan ang basal na mga lugar.

*Pioneering*

Tinukoy ng House of Justice ang isa sa mga estratehiya para sa pagsisimula ng isang programa ng paglaki sa mensahe nito ng ika-23 ng Mayo 2011 na isinulat para sa mga Bahá’í ng daigdig.

Sa susunod na limang taon, ang matagumpay na pagsasakatuparan ng Plano ay mangangailangan ng paglilingkod ng ilang libong nakatalagang mga kaluluwa, na habang ibinubunsod ng kanilang pagmamahal sa Pinagpalang Kagandahan, ay lilisanin ang kanilang mga tahanan upang manirahan sa mga baryo, mga bayan at mga lunsod upang itaas sa 5,000 ang bilang mga cluster na mayroong mga program of growth.[[20]](#endnote-22)

Daan-daang mga mananampalatayang tumugon sa panawagang lumipat sa international at homefront na mga goal cluster at upang magsimula ng mga pagsisikap na magbubunga ng isang may-buhay na proseso ng paglaki. Sa karaniwan, marami sa mga ito ay mga kabataan—na may karanasan bilang mga tutor ng mga study circle, mga animator ng mga junior youth group, at mga guro ng mga children’s class—yaong mga natuto kung paano natural na makipag-ugnayan sa higit na malawak na lipunan sa kanilang pinanggalingang maunlad na mga cluster. Ang karamihan ay nagsibangon bilang mga short-term pioneer, at dahil madalas na sila ay makapaglilingkod nang *full-time* sa loob ng isa o dalawang taon, ang pag-unlad sa paglaki at pagtatatag ng pamayanan ay sumulong nang mabilis.

*Mga Visiting Team*

Sa paglalarawan kung paano lumilitaw ang isang program of growth, sinabi ng House of Justice na “ang mga team na dumadalaw ay maaaring tawagan upang magbigay ng karagdagang lakas sa pangkat ng nagsisimula pa lamang sa mga gawain”.[[21]](#endnote-23) Kung saan natagpuan ng mga institusyon na malaking hamon ang pagbabangon ng mga pioneer sa simula, o kung saan ang mga pioneer at lokal na mga mananampalataya ay makikinabang mula sa karagdagang tulong, ang isang indibiduwal, o kung minsan ang isang assistant na inatasan ng Auxiliary Board member, o mga teaching team na binubuo ng mga mananampalataya na mayroong mahusay na karanasan at saloobin ng pakikipagtulungan ay ipinadadala sa mga goal cluster upang tumulong na maitatag nang matibay ang proseso ng institute. Ang tulong na ito ay madalas na pinalalakas sa pamamagitan ng paggawa ng paraan upang ang mga kaibigan mula sa mga cluster na wala pang program of growth ay makatigil nang ilang panahon sa isang maunlad na cluster upang madagdagan ang kanilang pagkaunawa sa pamamagitan ng sariling karanasan kung paano isinusulong ang programa ng paglaki.

Sa islang cluster ng Rodrigues, sa baybay-dagat ng Mauritius, maraming mga pagsisikap ang ginawa upang makatigil ang mga short-term homefront pioneer, subali’t sa tuwing darating ang panahon ng kanilang pag-alis, ang proseso ng paglaki ay laging humihinto. Ang isang team na binubuo ng apat na animator na may karanasan mula sa mainland ay dumalaw nang tatlong linggo na may planong magtatag ng mga junior youth group at magkaroon ng mga yamang-tao mula sa populasyon. Sa unang linggo, sa tulong ng dalawang lokal na animator, pinuntahan nila ang 20 junior youth at dinalaw ang mga magulang upang ipaliwanag ang programa. Sa pangalawang linggo, nagsaayos sila ng isang-linggong day camp; may 15 junior youth ang araw-araw na dumadalo. Sa pangatlong linggo, itinuloy ng mga animator ang pagdalaw sa mga magulang upang suriin ang naging epekto ng programa. Ang mga bunsong kapatid ay humiling na magkaroon rin ng mga gawain. Mula sa grupo ng mga junior youth na nakikilahok na ngayon sa programa, ang tatlo ay malapit nang umabot sa 15 anyos at umaasa silang makilahok sa study circle ng Book 1. Para sa kasunod nilang pagdalaw, ang team mula sa Mauritius ay nagpasiya na magsasaayos sila ng pag-aaral ng Book 5 at gayundin ay tutulong sa mga junior youth group.

*Pagtataguyod ng mga Institusyon*

Sa simula ng Five Year Plan, ang pambansang mga pamayanan ay hinimok na pumili, pagkaraan ng pakikipagsanggunian sa iba’t-ibang kinauukulang mga institutsyon, ang isang limitadong bilang ng mga cluster kung saan maaari silang magsimula upang matuto tungkol sa pagtatatag ng bagong mga program of growth. Sa maraming mga bansa, na pinasisigla ng kanilang karanasan at panimulang tagumpay, ay mayroon nang nailagay na proseso upang magsimula ng paggawa sa lahat ng mga cluster na inaasahan nilang maisusulong nang lampas sa unang milestone bago magwakas ang Plano na ito. Ang iba ay kailangan pang palawakin ang kanilang mga pagsisikap sa larangan na ito sa loob ng papasok na taon, upang sa gayon ay magkaroon ng sapat na panahon na makapag-ugat ang proseso ng institute at magsimulang yumabong sa bawa’t goal cluster.

“Ang lahat ng mga institusyon at mga ahensiya na nagtataguyod ng layunin ng kasalukuyang serye ng pandaigdig na mga Plano ay kailangang gumamit ng isang sukat ngkaliksihan na hinihingi ng pagsilang ng gayong masiglang proseso,”[[22]](#endnote-24) sinabi ng House of Justice. Anumang estratehiya ang gamitin upang matamo ang layuning ito, ang pagtataguyod ng mga institusyon ay kinakailangan. Ang isang homefront pioneer na nanirahan sa Fianarantsoa cluster ng Madagascar ay nakatagpo ng malaking antas ng pagiging handang tumanggap. Siya ay nagsimula sa pamamagitan ng pagdaraos ng mga devotional meeting at paghahandog ng children’s class. Nagawa niyang maisama ang ilang mga magulang ng mga bata sa study circle, subali’t sa loob ng ilang panahon ang cluster ay hindi na sumulong pa. Ang tulong mula sa training institute ang nagbigay ng pagkakaiba. Nang dumalaw ang regional coordinator, magkasama nilang nagawang pasiglahin ang proseso ng paglaki sa pamamagitan ng pagkilala sa mga kabataan na nagpakita ng kagustuhang maglingkod bilang mga animator ng mga junior youth group. Gumawa sila ng magkasamang pagsisikap na makipagkita sa mga kabataan at sa kanilang mga pamilya, ibinahagi ang mga layunin ng junior youth spiritual empowerment program, at hiningi ang kanilang tulong. Pinag-aralan ng mga kabataang ito ang mga kurso ng institute sa isang malapit na lunsod at tinanggap ang Pananampalataya. Sa ngayon ay mayroon nang siyam na grupo ng mga junior youth na may 100 kalahok. Sa masiglang paglilingkod ng lokal na mga kaibigan, ang cluster ay lumampas sa unang milestone sa loob lamang ng siyam na buwan.

**2.2 Pagpapalawak sa Saklaw ng mga Core Activity**

Sa bagong mga cluster kung saan ang mga pagsisikap na maitatag ang mga program of growth ay sinimulaan na sa loob ng nakaraang dalawang taon, sinamantala ng mga kaibigan ang “mga pagkakataon na idinudulot ng personal na mga kalagayan”[[23]](#endnote-25) at pumasok sa mga usapan kasama ng mga taong nakakaharap nila sa araw-araw na pamumuhay—mga kapitbahay, mga magulang mula sa paaralan ng kanilang mga anak, mga tindero, batang mga mag-aaral, o bagong mga kakilala sa publikong mga lugar—tungkol sa espirituwal at materyal na mga kalagayan ng kanilang mga pamayanan. Ang mga kuwento nitong napakaraming mga pagtatagpo ay nagpatibay sa napagmasdan ng House of Justice na ang mga mananampalataya ay lumalaki sa kakayahang “pumasok sa makabuluhang talakayan sa mga tema na may espirituwal na kahalagahan sa mga tao mula sa lahat ng antas ng buhay”[[24]](#endnote-26) at na ang alinman sa mga core activity “ay maaaring maging pampasigla ng paglaki”.[[25]](#endnote-27)

Ang isang ina sa Belarus ay nagsimula ng children’s class sa kanyang dalawang anak, at ang klase ay lumaki hanggang sa siyam. Hindi nagtagal ang mga kabataang nasa edad ng 12 hanggang 14 ay nagpakita ng pagkagusto, at ang ina at ang kanyang asawa ay nakilahok sa intensive na mga kurso ng institute upang matutunan kung paano maglingkod bilang mga animator ng junior youth group. Pagkasimula nitong pangalawang core activity, ang isang study circle ay naigdagdag bilang tugon sa lumalaking pagkagusto na ipinakikita ng mga magulang ng mga bata. Sa isang cluster sa United States, ang devotional meeting ang nagbigay ng panimulang bugso ng pagkilos. Unti-unti ang isang study circle ang nabuo kasama ng ilang mga kalahok ng devotional gathering. Hindi nagtagal, isang children’s class ang sinimulaan, at sinundan ito ng isang junior youth group. Sa isang umuusbong na cluster sa Fiji, ang unang hakbang ay ang makipag-ugnayan sa mga kabataan at pag-anyaya sa kanila upang maglingkod bilang mga animator upang makabuo at magpanatili ng mga junior youth group. Bilang pagtataguyod sa pagsisikap na ito, ipinasiya ng Local Spiritual Assembly na ang lahat ng mga miyembro nito ay tatapusin rin ang pag-aaral ng Book 5. Ang unang pagsisikap ay umakit sa pansin at pakikilahok ng mga kabataan mula sa higit na malawak na lipunan, at habang sila ay nakikilahok sa mga kurso ng institute, ang mga yamang-tao ay sinanay hindi lamang para sa pagpaparami ng mga junior youth group kundi para rin sa pagtatatag ng mga children’s class.

Ang ganitong mga karanasan, na inuulit sa magkakaibang paraan sa maraming mga cluster sa buong daigdig, ay nagpapakita kung paano ang panimulang daloy ng mga yamang-tao sa larangan ng masistemang pagkilos ay mabilis na nagbubunsod sa cluster nang lampas sa unang milestone sa nagpapatuloy na landas ng pag-unlad.

1. **Pagpapalakas Ng Katindihan**

Habang ang saklaw ng mga core activity ay patuloy na lumalawak, ang higit na mataas na antas ng pagsasaayos para sa koordinasyon ng mga pagsisikap ay lumilitaw, at ang isang malinaw na ritmo ng mga cycle ng pagpapalawak at pagpapatatag ay nagiging hayag. Ang kasiglahan ng mga kaibigan ay tumitindi, ang kanilang kahusayan sa paggamit ng mga instrumento at mga pamamaraan ng Plano ay tumataas, at sila ay nagiging higit na mahusay sa pagtugon sa walang-katulad na mga kalagayan ng lipunan na nasa palibot nila. Sa karagdagang mga gawain, inilalagay nila ang pang-institusyong mga estruktura na kinakailangan upang padaluyin ang kanilang mga sigla at harapin ang karagdagang pagkakahugnay. Sa paglipas ng panahon, sumusulong sila patungo sa pangalawang milestone, ang pagtatatag ng isang intensive program of growth.

Samantalang malaking pagsisikap ang kinakailangan upang makalampas sa unang milestone, ito ay simula pa lamang ng maraming mga hamon na kailangang harapin sa pagpupunyaging patuloy na pataasin ang katindihan ng pagkilos at panatilihin ang proseso ng paglaki at pag-unlad ng pamayanan. Sa katunayan, sa ilang mga pagkakataon, kinaharap ng mga kaibigan ang ilang maling pagkaunawa o mga balakid na nagpahina sa kanilang mga lakas o humantong sa pagliit ng saklaw ng kanilang mga pagsisikap sa loob ng ilang panahon. Kasama ng karanasan ay nabatid nila na ang nakagagaping mga hamon ay isang likas na bahagi ng kanilang paglalakbay.

Sa gayon, sa pagsisikap na pataasin ang katindihan upang ang mga cluster ay sumulong sa nagpapatuloy na landas ng pag-unlad, ang hamon sa mga institusyon, sa isang dako, ay kung paano pananatilihin at palalawakin ang malusog na pagtutugunan ng umuusbong pa lamang na mga program of growth, at sa kabilang dako, kung paano muling pasisiglahin ang mga intensive program of growth sa mga cluster na kung saan ang antas ng pagkilos at ang paglinang ng mga yaman-tao ay waring hindi na tumataas pa. Kaugnay nito, ang isang bilang ng mga malalim na pagkaunawa at mga pamamaraan ay lumitaw upang makatulong sa mga kaibigan na “matututunan nila kung paano basahin ang kanilang sariling katotohanan, makita ang kanilang sariling mga maaaring magawa, gamitin ang kanilang sariling mga yaman, at tumugon sa mga pangangailangan ng malakihang pagpapalawak at pagpapatatag na darating.”[[26]](#endnote-28)

* 1. **Pagpapataas sa Kalidad ng Proseso ng Institute**

Sa mensahe nito ng Ridván 2010 at sa mensahe ng ika-12 ng Disyembre 2011, tinalakay ng House of Justice ang layunin at katangian ng proseso ng institute at ang kahalagahan ng pagpapahusay pa sa kalidad nito. Sa pamamagitan ng malalim na pag-aaral sa mga mensahe na ito, nabatid ng mga mananampalataya at ng mga institusyon na ang paglikha ng isang masistema at masiglang proseso ng paglilinang ng mga yamang-tao ay patuloy na magiging kanilang pangunahing hamon. Tinatanggap nila na “sa huling pagsusuri, ang patuloy natinatamong dami sa bilang ay mababatay sa humuhusay na kalidad.”[[27]](#endnote-29) Pinapalitan ang pagkabalisa tungkol sa “mga bilang”—maging ng mga core activity, mga kalahok, o ng mga bagong sapi—nang may tiwala sa bisa ng proseso ng institute upang mapalakas ang lumalaking pangkat ng mga indibiduwal, ang mga kaibigan ay naglalagay ng panibagong pagbibigay-diin sa kalidad ng proseso ng edukasyon sa lahat ng antas, at lalo na sa kalidad ng mga study circle. Tulad ng isinulat ng House of Justice noong Ridván 2010, “Malaki ang tungkulin ng mga naglilingkod bilang mga tutor kaugnay nito.”[[28]](#endnote-30) Sa kanila ay ang tungkulin na lumikha

Isang kapaligiran na nakatutulong sa espirituwal na pagbibigay-lakas sa mga indibiduwal, na sa dakong huli ay makikita ang kanilang mga sarili bilang masiglang mga kinatawan ng kanilang sariling pagkatuto, bilang mga tagapagtaguyod ng isang patuloy na pagsisikap na isagawa ang kaalaman upang magkabisa sa indibiduwal at pangkalahatang pagbabago.[[29]](#endnote-31)

Sa layuning pahusayin pa ang mga kakayahan ng mga naglilingkod bilang mga tutor, mga animator, at mga guro ng mga children’s class, ang mga training institute sa buong daigdig ay nagbigay ng higit na pansin sa pagpapalakas ng gawain ng mga cluster institute coordinator na sa kanila ay nakapataw ang pangunahing tungkulin para sa pag-*accompany* sa kanila. Sa nakaraang dalawang taon, ang tanging mga paghahanda ay ginawa upang magawa ng higit na maraming mga coordinator na magbigay ng karagdagang panahon—marami ay nang *full-time* Gayundin, ang mga pagtitipon para sa mga cluster coordinator na naglalaman ng malalim na pag-aaral sa mga aralin ng institute at ang pagninilay-nilay sa lubhang mahalagang mga konsepto na nilalaman ng mga ito, kasabay ng mga field visit, ay idinaos sa maraming mga rehiyon at mga bansa. Sa ganitong paraan, ang mga institute coordinator ay pinalalakas ang kanilang kakayahang tulungan ang mga kaibigan sa pagdaraos ng pag-aaral ng mga aralin ng institute sa isang paraan na lumilinang sa pagkaunawa at sa pagsasagawa ng praktikal na mga bahagi sa isang paraan na nagbibigay ng lakas ng loob para sa paglilingkod. Kung saan ang ganitong paraan ng malalim na pagninilay-nilay ay isinama sa estruktura ng mga training institute at sa kanilang regular na pagkilos, ang pagsulong sa kalidad ay nakita.

**3.2 Pagbibigay ng Higit na Estruktura Habang Tumataas ang Pagkakahugnay**

Sa mga cluster na nakapagtamo na ng isang antas ng pag-unlad kung saan “ang panimulang programa para sa patuloy na pagpapalawak at pagpapatatag ng Pananampalataya ay mauunawaan”,[[30]](#endnote-32) ang pangangailangan sa pampangasiwaang mga estruktura ay lumilitaw habang lumalakad ang panahon sa isang likas na paraan at hindi ito maaaring madaliin upang itugma sa alinmang dati pang inaakalang paraan. Sa simula ang mga pagsisikap ng mga kaibigan sa kadalasan ay pinapatnubayan at tinutulungan ng mga Auxiliary Board member at ng kanilang mga assistant. Ang higit na mahusay na mga paraan ng koordinasyon ay kinakailangan upang ang bilang ng mga kalahok at ang antas ng pagkilos ay tumaas. Kung ang isa sa mga core activity ay lumalaki nang labis na higit sa antas ng iba, natural lamang na unang ilalagay ang coordinator para sa hanay ng mga gawain na ito. Halimbawa, sa mga cluster na iyon kung saan ang pagbibigay ng pansin ay unang itinutok tungo sa pagpaparami ng bilang ng mga junior youth group, ang junior youth coordinator ang unang hihirangin.

“Kasabay ng pagtatatag ng mga kaparaanan upang itaguyod ang proseso ng institute,”[[31]](#endnote-33) ipinaliwanag ng House of Justice, “ang ibang mga estruktura ng pangasiwaan ay unti-unting nahuhubog.”[[32]](#endnote-34) Ang paksa ng napapanahon na paglitaw ng Area Teaching Committee ay nababatay sa mga kalagayan sa isang tanging cluster. Sa mga cluster na kalalampas pa lamang sa unang milestone, bagaman ang bilang ng mga gawain at mga yamang-tao ay maaaring nadadagdagan, ang paghirang ng isang indibiduwal bilang cluster development facilitator ay madalas na napatunayang sapat na upang tulungan ang pakikilahok ng mga mananampalataya at mga kaibigan ng Pananampalataya para sa mga home visit, mga devotional meeting, at iba pang mga gawain ng pagtuturo. Ang pinagmumulaan ng isang Area Teaching Committee ay kadalasang likas na lumilitaw mula sa pangkat ng aktibong mga mananampalataya na nagpapakita ng kakayahang samahan ang iba sa paglilingkod.

Tulad ng iba pang mga estruktura sa cluster, ang paraan ng pagpaplano at pagninilay-nilay ay nabuo rin nang natural, nagiging higit na organisado, masistema, at may pagkakaiba-iba habang ang pagkakahugnay nito ay lumalaki. Ang panimulang di-pormal na mga pag-uugnayan, na maaaring sinisimulaan ng Auxiliary Board member o ng isang assistant, sa kalaunan ay nagbubunga ng cluster reflection meeting at ng iba pang pormal at di-pormal na mga pagkakataon upang magnilay-nilay, tulad ng mga pagtitipon ng mga coordinator, mga tutor, mga animator, o mga guro ng children’s class; ng mga teaching team; o para sa mga kalahok na kumikilos sa tanging mga sector, neighborhood o baryo ng cluster.

**3.3 Pagpapatindi sa mga Pagsisikap sa Pagtatatag ng Pamayanan sa mga Neighborhood at mga Baryo**

Sa karamihan ng mga cluster, mayroong isang bilang ng mga pamayanang Bahá’í. Ang mga pagsisikap sa pagtatatag ng pamayanan ay natural lamang, kung gayon, na lilitaw sa lahat ng mga lokalidad na ito. Ang mga kalahok sa mga core activity ay hinahango mula sa isang malawak na saklaw ng mga kakilala at maaaring mula sa magkakaibang dako ng cluster. Kung saan ang bilang ng mga mananampalataya ay kakaunti lamang, ang isang sukat ng pagiging handang makibagay ay maaaring kailanganin at ang mga kaibigan na naninirahan sa malalapit na mga pamayanan ay maaaring kailangang magtulungan sa kanilang mga pagsisikap. Sa malaki-laking mga pamayanan, ang mga pagtitipon sa isang local center ay nagbibigay ng pagkakataong mag-anyaya ng malalaking bilang at ipakilala ang namumukod-tanging diwa ng Pananampalataya, na pinalalakas nito ang gawain sa mas maliit na mga tagpo. Ang mga pagsisikap na isali ang mga pangkat ng magkakaibigan sa mga core activity—mga mag-aaral sa pamantasan o bata pang mga ina, sa pagbanggit ng dalawa lamang—ay nagbibigay ng mahalagang tulong sa pangkalahatang proseso ng pagtatatag ng pamayanan na isinasagawa. Habang sinisikap ng mga kaibigan na mapanglikhang saliksikin ang mga posibilidad sa palibot nila sa higit at higit pang mga bahagi ng cluster, ang bagong mga mananampalataya ay malugod na tinatanggap, ang mga yamang-tao ay itinataas, at ang paraan ng pamumuhay ng pamayanan na nagsisimula nang umusbong sa pamamagitan ng mga core activity ay unti-unting pinalalawak hanggang sa sinasaklaw nito ang lahat ng mga mananampalataya at ng kanilang mga kasamahan. Lubhang mahalaga man ang mga pagsisikap na ito, sa dakong huli ay umaabot ito sa sarili nitong likas na tulin at saklaw, at nang nag-iisa lamang, ay waring hindi pa sapat upang matamo ang pagbubunsod na kinakailangan para sa malakihang pagpapalawak at pagpapatatag.

Tulad ng tinalakay sa bahagi 1.3, ang lalong may inaasahang mga pag-unlad ay nagaganap kapag, tulad ng ipinaliwanag ng House of Justice, ang ilan sa mga kaibigan, na kadalasan ay bata pa, ay “magiging bahagi ng kanilang mga neighborhood at itinatalaga ang kanilang mga sarili sa pagtulong sa higit na handang tumanggap na mga populasyon na sumusulong sa landas ng espirituwal na pag-unlad—na nagbibigay-daan sa paglitaw ng mga sentro ng matinding paggawa”.[[33]](#endnote-35) Ang ganitong uri ng pagsisikap, isang namumukod na katangian ng pinakamaunlad na mga cluster, ay naghahandog ng malaking pag-asa rin para sa lahat ng mga cluster kung saan sinisikap ng mga kaibigan na palakasin ang katindihan. Sa ilang mga pagkakataon, ang gawain sa mga neighborhood o mga baryo ay sinisimulaan bunga ng isinaayos na mga gawain ng tuwirang pagtuturo o ng isang campaign upang palakihin ang isang tanging core activity; sa iba, ang mga indibiduwal ay lumilipat ng tahanan bilang mga pioneer para sa layuning ito; at sa iba pa, ang mga cluster agency ay maaaring sinasamahan ang residenteng mga mananampalataya upang higit pang tumindi ang kanilang mga pagsisikap na magturo sa kanilang mga kapitbahay. Sa mga cluster na kung saan, mula pa sa simula, ay pinili na ang junior youth program bilang isang napakahalagang elemento ng pagsusulong sa proseso ng pagtatatag ng pamayanan, kinikilala ng mga agency ang mga neighborhood kung saan ay mayroong malaking bilang ng mga kabataan at mga junior youth. Sa pagpili ng mga neighborhood o mga baryo para sa nakatutok na mga pagsisikap, napagmasdan na ang pagsimula ng mga gawain sa lubhang maraming lugar nang sabay-sabay ay naka-aaksaya ng mga lakas. Itong magkakaibang mga karanasan ay nagmumungkahi sa kahalagahan ng pagkakaroon ng mga kaibigan na malalim ang pananaw sa isang tanging neighborhood o baryo upang maunawaan ang katotohanan nito—ang mga yaman nito, ang mga hamon nito, at ang natatagong kakayahan ng populasyon nito upang gumawa nang kasabay ng mga Bahá’í upang “simulaan ang proseso ng pangkalahatang pagbabago”.[[34]](#endnote-36)

Kapag ang isang nakatalagang team ng mga mananampalataya ay itinuon ang pansin nito sa pagyayaman ng mga gawain sa isang neighborhood o baryo, ang mga kaibigan na ito ay kailangang bigyan ng laya upang kumilos sa paraan na tumutugma sa may-buhay na proseso na namumukadkad at bigyan ng angkop na tulong mula sa mga institusyon. Kailangan nila ng panahon upang matuto kung paano tutugunan ang mga pangangailangan ng paglaki sa loob ng mga populasyon na handang tumanggap: paano bumubuo ng tunay na mga pagkakaibigan, anong mga gawain ng pagtuturo ang mabisa, at kung paano padadaluyin ang mga yaman upang matustusan ang proseso ng paglaki. Hindi kinakailangan, ni hindi rin nagbibigay-bunga, kapag ang lahat ng nasa cluster ay tututok sa neighborhood na iyon. Gayumpaman, madalas matagpuan na ang pagsulong sa isang neighborhood o baryo ay nagsasalin ng panibagong lakas at pag-asa sa mga pagsisikap sa lahat ng ibang bahagi ng cluster, nagbibigay ng panibagong sigla sa pagsulong nito at sa proseso ng pagtatatag ng pamayanan na isinasagawa sa lahat ng dako.

Habang ang maraming mga gawain ay natitipon sa maliit at medyo magkalaugnay na lugar ng isang neighborhood o baryo, ang nakapagpapabagong bisa ng espirituwal at panlipunang mga puwersa na kumikilos ay higit na madaling mapansin ng buong populasyon. Nakikita ng mga magulang na ang mga bata at mga kabataan ay sumusulong sa harap ng kanilang mga mata at nababatid na ang mga ugnayang panlipunan sa kanilang pamayanan ay sinalinan ng panibagong espiritu. Ang buong mga pamilya magkaminsan ay naaakit na makilahok sa pamumuhay ng pamayanang Bahá’í at tanggapin ang mga turo nito. At ang mga pagsisikap sa dakong huli “ay mapananatili na ng mga yamang-tao na taga-roon mismo sa mga magkakapit-bahay o sa baryo mismo—sa pamamagitan ng mga lalake at mga babae na sabik na pabutihin ang materyal at espirituwal na mga kalagayan sa kanilang mga kapaligiran”.[[35]](#endnote-37)

**3.4 Pagkilala at Pagtatagumpay sa mga Balakid sa Patuloy na Pagsulong**

Sa daan-daang maunlad na mga cluster kung saan ang mga intensive program of growth ay sinimulaan noong nakaraang Plano, ang mga mananampalataya ay nagtamo ng patuloy na pagsulong, tinutulutan silang lumampas sa pangalawang milestone patungo sa mga hangganan ng pagkatuto. Subali’t, sa daan-daang iba pa, ang mga kaibigan ay naharap sa mga balakid na lubang nakapigil sa kanilang patuloy na pagsulong o nagbunga pa sa pagbaba ng pakikilahok at mga gawain, na kinailangan nilang magnilay-nilay at baguhin ang kanilang mga pamamaraan upang matutong pagwagian ang suliranin. Ang muling pagsusuri sa ilan sa mga hamon at maling akala na lumitaw sa gayong mga cluster ay maaaring makatulong doon sa mga nahaharap sa kahalintulad na mga suliranin upang wastong masuri ang kanilang kalagayan at makagawa ng kinakailangang mga pagbabago sa isang paraan sa tamang panahon.

Sa ilang mga pagkakataon, ang mga hamon ay lumitaw bunga ng kawalan ng kakayahang itatag ang isa o iba pang napakahalagang aspeto ng balangkas ng pagkilos. Halimbawa, sa ilang mga cluster ang proseso ng institute ay hindi nag-ugat at kung gayon ang ugnayan sa pagitan ng pag-aaral at paglilingkod na likas na bahagi ng mga kurso ng institute ay hindi naganap. Sa gayon, sa halip na magkaroon ng may-buhay na proseso kung saan ang parami nang parami pang mga indibiduwal ang nagsasagawa ng parami nang parami pang mga gawain, ang maliit na bilang ng mga mananampalataya ay nagapi ng dumaraming mga tungkulin. Kapag nalutas lamang ang hamon ng pag-unlad ng mga yamang-tao na maaaring magawang palawakin ang saklaw ng mga pagsisikap. Sa ibang mga cluster, madaling pinasapi ng mga kaibigan ang bagong mga mananampalataya subali’t nahihirapan silang tulungan ang malaking bilang sa kanila na sumulong sa serye ng mga kurso at tahakin ang landas ng paglilingkod. Mayroon ding mga pagkakataon na ang mga kaibigan ay nagsimula ng maraming mga core activity sa kani-kanila lamang, nang hindi nagbibigay ng sapat na pansin sa pagtuturo at pag-anyaya ng mga kalahok mula sa higit na malawak na pamayanan. Ang mga reflection meeting magkaminsan ay labis na nakatutok sa pagpaplano o pagbibigay ng tagubilin sa halip na maging pagkakataon upang matuto mula sa karanasan at baguhin ang pagkilos nang naaayon dito.

Magkaminsan, kapag hinaharap ang bagong lumilitaw na mga aspeto ng isang nagbabago at umuunlad na program of growth, ang maling mga akala ay lumilitaw, o sa ilang mga pagkakataon, ang pagbibigay-pansin sa isang bagong aspeto ng gawain ay humantong, nang hindi sinasadya, sa hindi pagbibigay-pansin sa iba. Halimbawa, sa ilang mga lugar ay nagkaroon ng *dichotomy* (o dalawang magkasalungat na pananaw) sa pagitan ng sama-samang kampanya ng pagtuturo at ng tungkulin sa personal na pagtuturo, samantalang sa katotohanan, ang bawa’t gawain ng pagtuturo ay kumakatawan sa isang pagtugon ng pamayanan sa Divine Plan ng Master. Magkaminsan, ang pagtutuon ng pansin sa mga neighborhood ay binigyan-kahulugan na ang mga core activity na dinadaluhan ng mga kalahok mula sa magkakaibang bahagi ng cluster ay hindi na dapat panatilihin. Kung minsan, mayroong “gawi na mapagkamalian na ang pagtutok ay ang pagkakapare-pareho o ang hindi pag-iintindi sa iba pang mga pangangailangan”,[[36]](#endnote-38) na humahantong alinman sa paggigiit sa iisang di-nagbabagong paraan o, sa kabaliktaran, sa ideya na ang lahat ng indibiduwal ay maaaring magsagawa ng anumang pagkukusa na gustuhin nila.

Sa gawain ng pagpapalawak at pagpapatatag, paulit-ulit na sinabi ng House of Justice na hindi maiiwasang magkaroon ng mga pagkakamali at ang bagong mga hamon ay lilitaw. Ang mga balakid, kapag lumilitaw ang mga ito, sa wakas ay nalulutas sa pamamagitan ng pagtitiyaga at karagdagang karanasan. Ang walang-ibinubungang pagtatalo, ang paggigiit sa personal na mga pananaw, ang paglikha ng hindi-totoong mga dichotomy, o ang “gawi na pababain ang isang hugnay na proseso ng pagbabago sa labis na simpleng mga hakbang, na maaaring ituro ayon sa isang payak na aklat”[[37]](#endnote-39) ay maingat na maiiwasan o buong-dunong na malalampasan. Ang sama-samang pagkatuto ay nagbubunga ng malalalim na pagkaunawa na kinakailangan upang “ang mga balakid ay maaaring gawaing mga batong-tuntungan tungo sa pagsulong”.[[38]](#endnote-40)

**3.5 Pakikipag-ugnayan sa mga Kabataan sa mga Populasyong Handang Tumanggap**

Tulad ng tinalakay sa bahagi 1.2, ang karanasan na natamo sa marami sa pinakamaunlad na mga cluster ay nagpapakilala sa bisa ng isang estratehiya na gumagamit ng nakatutok na pagbibigay-pansin sa paghikayat sa mga kabataan mula sa higit na malawak na lipunan upang maglingkod sa proseso ng pagtatatag ng pamayanan. Ang gayunding paraan ay naging mabisa sa pagtatatag o sa pagpapalakas ng mga intensive program of growth. Sang-ayon sa liham na isinulat sa ngalan ng House of Justice:

Sa pamamagitan ng pagpaparami ng masiglang mga junior youth group, ang pamayanan ay natututo nang malaki tungkol, halimbawa, sa kung paano ang mahuhusay na mga yamang-tao ay pinararami at ipinupuwesto; kung paanong ang isang lumalawak na programa ay mabisang mapagtutugma-tugma; at kung paano ang pagsisimula ng isang gawain ay maaaring likas na humantong sa paglitaw ng iba pa. At bilang bunga ng may-buhay na pamumukadkad ng proseso ng edukasyon at ng nagpapatuloy na espirituwal at moral na pag-unlad ng mga kalahok, ang lahat ng mga aspeto ng programa ng paglaki, sa paglipas ng panahon, ay pinalalawak at pinalalakas.[[39]](#endnote-41)

Sa Tuscany North-West cluster ng Italy, ang antas ng gawain ay umabot sa walang pagbabago at nagiging hamon sa beteranong mga mananampalataya ang sikaping makipag-ugnay sa mga kabataan na handang tumanggap. Sa tulong ng junior youth coordinator at ng teaching committee, ang isang campaign ay tumutok sa pagpapalawak ng junior youth program sa mga neighborhood sa lunsod ng Livorno kung saan ang mga mananampalataya ay nakikipag-ugnayan sa isang populasyon na handang tumanggap. Ang sampung kabataan mula sa iba’t-ibang dako ng Italy ay gumugol ng tatlong linggo sa Livorno sa pagdarasal, pag-aaral, at paghahanda kung paano makipag-usap tungkol sa junior youth program. Bunga ng kampanya, ang 12 kabataan mula sa higit na malawak na lipunan ang nakilahok sa dalawang-linggong intensive na pagsasanay sa Book 1 at 5 sa paghahanda upang maglingkod bilang mga animator. Ang karanasan ng pagtutok sa tanging edad na ito sa isang neighborhood na handang tumanggap ay nagpabago sa pananaw ng isang pamayanan na nahihirapan palakihin ang pakikilahok sa mga core activity. Isinulat ng dalawang mananampalataya na nasa hustong gulang, “Nadarama naming lahat na ang Livorno ay hindi na tulad ng dati. Mayroon nang bagong kamalayan sa pamayanan, bagong sigla, bagong pananaw.” Halos bawa’t miyembro ng lokal na pamayanan ay abala na ngayon sa mga gawain ng Plano, kabilang ang ilan na naglilingkod sa isang bagong Area Teaching Committee, ang iba na naghahandog ng mga panalangin sa kanilang mga tahanan para sa bagong mga mananampalataya at mga nagsasaliksik, at halos lahat ay nagsusumikap na makipag-ugnayan sa mga kabataan. Ang kahalintulad na mga karanasan ay lumitaw sa lahat ng mga kontinente.

Hindi lahat ng mga mananampalataya, mangyari pa, ay nagagawang tuwirang makipagtulungan sa mga junior youth group, na maaaring ang karamihan ay nakakumpol sa ilang mga neighborhood o mga baryo sa kanilang cluster. Gayumpaman, ang isang mahusay na kaalaman tungkol sa programa ay napatunayang walang kasing-halaga para sa lahat ng mga abala sa gawain ng Plano, yamang ang malalalim na pagkaunawa na natatamo ay tumutulong sa paghuhubog sa pakikipag-usap sa higit na malawak na pamayanan tungkol sa misyon ng Pananampalataya na makatulong sa pagpapabuti ng daigdig. Sa East Valley cluster ng United States, ang mga kaibigan na naglilingkod sa mga teaching team at bilang mga animator ay tumutok sa loob ng isang panahon sa pagsisikap matuto kung paano mabisang makipag-ugnayan sa mga kabataan at sa kanilang mga pamilya mula sa isang neighborhood na handang tumanggap sa isang mataas at mabisang pag-uusap tungkol sa junior youth program. Sa paglipas ng panahon, habang ang kanilang mga pagsisikap ay nagbubunga, ang pag-uusap na ito ay nagsimulang kumalat sa mga kaibigang abala sa mga gawain sa buong cluster, maging nauugnay man sa mga junior youth group o hindi. Ito ay hindi lamang nakatulong sa pagpaparami ng mga grupo kundi pinayaman rin ang buong programa ng paglaki sa pamamagitan ng pagtulong sa mga kaibigan upang maisaisip at mailarawan ang kanilang mga pagsisikap sa higit na malawak na mga termino ng pagtatatag ng pamayanan at ng pagbabago ng lipunan.

**3.6 Namamalaging Mabuting Samahan**

Ang “diwa ng mapagmahal na paglilingkod”[[40]](#endnote-42) na pinagyayaman sa pamamagitan ng proseso ng institute ay nagiging ang nagpapasiglang espiritu sa mga cluster kung saan ang paghimok at pagiging matulungin ay isinasaad sa pamamagitan ng taimtim na pagtitika na samahan ang isa’t-isa habang tinatahak ang landas ng paglilingkod. Ang napakahalagang elemento na ito sa umuusbong na kulturang Bahá’í ay nahahayag sa kalidad ng mga ugnayan sa pagitan ng mga kaibigan. Sa pamamagitan ng paggawa nang magkakatulong, ibinabahagi ang mga kaligayahan at mga pagsisikap ng isa’t-isa, ang mga kawing ng pagmamahalan at pagkakaibigan na nalilikha nito ay ang saligan ng namamalaging mabuting samahan. Walang mga estruktura o mga proseso ang maaaring magawa kung ang espiritu ng mapagmahal na mabuting samahan ay hindi umiiral.

Kung saan matatagpuan ang pananalig sa kakayahan ng iba, ang isang mapagpakumbabang saloobin ng pagsisikap matuto, ang pagtangkilik sa isa’t-isa at pagtutulungan, pasensiya at pagtitimpi, pakikibagay at pagiging mapagbigay, ang mapagmahal na mabuting samahan at paghimok, ang lahat ng mga elemento ng balangkas ng pagkilos ay nabubuo at nagiging magkakakabit at sumusulong. Tulad ng inilarawan ng House of Justice: “Ang pagkilos ng mga espiritwal na lakas sa larangan ng paglilingkod ay nagiging higit na hayag, at ang mga bigkis ng pagkakaibigan, na lubhang kailangan sa isang malusog na paraan ng paglaki, ay patuloy na pinalalakas.”[[41]](#endnote-43)

1. **Pagpapalakas Ng Kakayahan Ng Mga Institusyon Upang Itaguyod Ang Pagsulong Ng Mga Cluster**

Ang naunang talakayan sa bahagi 1.4 at 3.2 tungkol sa mga pangangasiwaang kaayusan ay nagbigay-diin sa kung paano ang mga estruktura sa loob ng mga cluster ay unti-unting umuunlad bilang pagtugon sa paglaki at sa isang lumalawak na balangkas ng mga gawain, tinatanggap ang higit at higit pang pagkakahugnay. Susuriin ng bahaging ito ang mga estruktura at mga proseso sa antas ng rehiyon at pambansa, kung saan ang mga institusyon ay sinisikap na “lumikha at pabutihin ang mga paraan na tutulong sa pagsulong ng huwaran ng paglaki na namumukadkad sa antas ng cluster at ang proseso ng pagkatuto na kaugnay nito”.[[42]](#endnote-44)

Kailangang tandaan na, sa kabila ng mahalagang ebolusyon sa paraan ng koordinasyon sa loob ng unang dalawang taon ng Plano, maaga pa upang itakda ang isang tiyak na paraan na dapat sundan sa lahat ng lugar habang ang mga cluster ay sumusulong tungo sa mga hangganan ng pagkatuto. Ang higit na karanasan ay kinakailangan, at ang karagdagang patnubay ay kailangang ibigay ng Universal House of Justice habang lumalakad ang panahon. Gayumpaman, inaasahan na ang malalalim na pagkaunawa tungkol sa mga estruktura at mga proseso ng pangangasiwa na inihahain sa bahagi na ito ng dokumento, bagaman panimula pa lamang ang uri, ay makatutulong sa mga institusyon sa iba’t-ibang mga bansa at mga rehiyon upang makasabay sa pagkakahugnay na nauugnay sa pagsulong ng lumalaking bilang ng mga cluster sa patuloy na pag-unlad.

**4.1 Mga Training Institute**

Mayroong humigit-kumulang na 300 training institute sa buong daigdig, na mga ikatlong bahagi nito ay kumikilos sa antas ng rehiyon. Ang ilan sa mga sangay na ito ay lumaki na at naging malaki-laki ang hugnay ng mga organisasyon, na mayroong dose-dosenang mga full at part-time na mga coordinator at kanilang mga katulong na tinutustusan ang daan-daang mga gawain na mayroong libo-libong mga kalahok. Sa loob ng maraming taon, ang malaking bahagi ng trabaho ng institute, kabilang ang pagsusubaybay sa kapwa pampangasiwaang mga bagay at ang pag-unlad ng mga programa, ay nakapataw sa mga pambansa at pangrehiyong mga coordinator. Samantalang ang mga tungkulin ng mga coordinator na ito ay nananatiling mahalaga, at sa katunayan ay naging higit na hugnay lamang habang ang saklaw ng mga gawain ng mga institute ay pinalawak upang saklawin ang libo-libong karagdagang mga cluster, kinailangan rin na maging higit na kumikilos ang mga institute board gayundin.

Ang mga Natonal Assembly o mga Regional Council, sa pakikipagsanggunian sa mga Counsellor, ay ang humihirang para sa mga institute board ng mga indibiduwal na mayroong tuwirang kaugnayan sa paglilingkod bilang mga tutor, mga animator, mga guro ng mga children’s class, o bilang dating mga coordinator, at may kaalaman na sa estruktura ng institute. Ang isang mahusay na pagkaunawa sa ugnayan sa pagitan ng pagpapaunlad ng mga yamang-tao at ng patuloy na paglaki ay kinakailangan rin. Nang mayroong gayong repositoryo ng karanasan, ang mga board ay higit na naisasabalikat ang tungkulin para sa pagbubuo ng taunang mga plano at mga budget, isinasaayos ang tuwi-tuwinang mga pagtitipon upang magnilay-nilay ang mga coordinator, para sa pagpapadali sa pagdaloy ng mga pondo, at para sa pakikipagtulungan sa ibang mga institusyon. Ang board ay kailangan ring regular na nakikipag-ugnay sa mga Counsellor at sa kanilang mga auxiliary at magkaroon ng isang malapit at nagtutulungang pakikipag-ugnayan sa Regional Council o, kung wala nito, sa National Assembly mismo, sa pamamagitan ng madalas na komunikasyon at ng tuwi-tuwinang magkasamang pagpupulong.

Ang isang pangunahing isinasaalang-alang ng board at ng lahat ng mga institusyon na nagtataguyod sa institute ay ang *scheme of coordination* o ang paraan ng koordinasyon at kung paanong ang mga collaborator sa lahat ng mga antas ay masasamahan sa kanilang paglilingkod. Ang national at regional na mga coordinator ay tinutlungan ang lumalaking bilang ng mga cluster coordinator sa pamamagitan ng pagtitipon sa kanila upang magbahagi ng mga karanasan at sa pamamagitan ng pagdalaw sa kanila sa *field* upang itaguyod ang kanilang araw-araw na mga gawain. Tinitiyak rin nila na ang mga yaman tulad ng pondo at mga aralin ay umaabot sa mga cluster sa isang maagap na paraan, at na ang mga cluster coordinator ay abala sa nagtutulungang ugnayan sa iba pang mga sangay at mga institusyon. Kung saan ang mga gawain na isinasagawa sa isang may kalakihang bilang ng mga cluster, maaaring kailangan ring hatiin ang trabaho ng mga coordinator sa mga sub-region. Anuman ang tanging estruktura na angkop sa mga kalagayan ng isang rehiyon, kailangang magkaroon ng iba’t-ibang mga pagkakataon upang pagsama-samahin ang mga kaibigang naglilingkod bilang mga coordinator upang matuto sila mula sa mga karanasan ng iba, saliksikin ang bagong patnubay, at nilay-nilayin at baguhin ang kanilang mga plano ng pagkilos.

Ang isang bilang ng mga saloobin at mga kasanayan ay mahalagang pagyamanin sa mga coordinator sa lahat ng antas: ang malalim na pagkaunawa at pagpapahalaga sa likas na uri, layunin, at mga pamamaraan ng training institute; ang pagtatalaga sa proseso ng pagtatatag ng pamayanan; ang pagkilala sa pangangailangang pangalagaan ang natatagong kakayahan ng iba; ang pagtitika sa pagkatuto; ang diwa ng pakikipagtulungan; at ang kahandaang tulungan ang iba at tumanggap ng tulong mula sa kanila sa pagsunod sa paraan ng Bahá’í na pamumuhay. Ang karanasan sa kamakailang mga taon ay malinaw na nagpapakita na ang mga coordinator ay kailangang tulutang maglingkod ng ilang taon upang mabuo ang kinakailangang kakayahan, at ang mapanglikhang mga paraan ay kailangang matuklasan upang magawa nilang italaga ang isang yugto ng kanilang mga buhay sa larangan ng paglilingkod na ito, maaaring sa kaso ng kabataan, na kasabay ng pagpapatuloy ng kanilang pag-aaral.

**4.2 Mga Learning Site para sa Junior Youth Spiritual Empowerment Program**

Tulad ng nailarawan na, ang masistemang proseso ng pagkatuto tungkol sa junior youth spiritual empowerment program ay nagbigay ng lakas sa paglaki at sa pagtatatag ng pamayanan sa kabuuan nito. Ang isang pormal na estruktura para sa proseso ng pagkatuto na ito ay lumitaw noong nakaraang Five Year Plan, kung saan ang isang bilang ng mga cluster na may kalakihan ang mga pagsulong sa pagsasagawa ng junior youth program ay pinili bilang mga *site* para sa pagpapalaganap ng pagkatuto. Sa ngayon ay may bilang ng mahigit sa apatnapu, sa magkakaibang mga yugto ng pag-unlad, itong mga learning site at ang mga resource person na nauugnay sa mga ito ay tumutulong sa isang network ng mga sampung cluster ang bawa’t isa. Kabilang sa mga 400 cluster na ito ay halos lahat ng pinakamaunlad na mga cluster sa daigdig. Na ngayon ay isang napakahalagang bahagi ng pang-institusyon na balangkas upang isulong ang pagtatatag ng pamayanan, ang estrukturang ito para sa masistemang pagkatuto ay napapatunayang isang walang kasing halagang yaman para sa mga Counsellor at sa kanilang mga auxiliary, sa mga National Assembly, mga Regional Council, at mga training institute. Ipinaliwanag ng House of Justice:

Ang mga larangan ng pagkatuto sa mga site na ito, at sa mga cluster na nauugnay sa kanila, ay isinama ang kakayahan ng mga animator, ang nagtutugunang sigla ng mga junior youth group, at ang paraan ng koordinasyon na tumutulong sa pag-unlad ng programa sa magkakaibang mga populasyon; ang pagkatuto na ito sa gayon ay ibinabahagi sa mga training institute. Ang bisa ng programa ay lubhang pinatataas habang ang mga resource person na naglilingkod sa mga learning site ay nagdaraos ng mga training seminar at malapit na nakikipagtulungan sa mga cluster coordinator sa kanilang mga pagsisikap na palakihin ang bilang ng mga animator at mga junior youth group.[[43]](#endnote-45)

**4.3 Mga Regional Bahá’í Council**

Taglay ang pangunahing tungkulin sa panahong ito “para sa pagsubaybay sa pagpapatupad ng Five Year Plan sa mga teritoryo na nasa ilalim ng kanilang pamamahala,”[[44]](#endnote-46) nakikilala ng mga Regional Bahá’í Council na ang kanilang nangingibabaw na trabaho ay ang tiyakin na ang pagsulong ng mga cluster sa isang mayaman at masiglang patuloy na pag-unlad, mula sa pagtulong sa mga iyon na ang unang mga pagkilos ng proseso ng paglaki ay nakikita hanggang sa pagpapalakas ng mga iyon na sumusulong sa mga hangganan ng pagkatuto. Ito ay natatamo sa pamamagitan ng pagtulong ng Council sa mga institusyon, mga agency at mga mananampalataya sa antas ng cluster, na karagdagan sa kanilang trabaho kaugnay ng training institute.

Bilang bahagi ng kanilang tungkulin, tinitiyak ng mga Regional Council “ang napapanahon na paglitaw at masiglang pagkilos ng mga Area Teaching Committee”.[[45]](#endnote-47) Noong nakaraang Five Year Plan, ang mga Council ay nagtamo ng malaking karanasan sa pagyayaman ng mabisang pagkilos ng mga Area Teaching Committee sa pamamagitan ng mga pagtitipon para sa *orientation*, pagsasanggunian, at pagpaplano at gayundin mula sa mga pagdalaw ng Council Secretary o ng iba pang mga kaibigang inatasan na subaybayan ang trabaho ng mga Committee at ang pagsulong ng mga cluster. Karagdagan sa pagsusuri ng mga lakas at mga hamon sa bawa’t cluster, ang layunin ng mga ugnayan na ito ay upang tutukan ang pagpapalakas ng kakayahan sa mga Committee, lalo na sa mga kalihim nito. Ang isa pang mabungang ginagawa ay ang pagdaraos ng pana-panahong pagdaraos ng mga pagpupulong upang magnilay-nilay ang masisigasig na mga indibiduwal sa antas ng rehiyon, nang minsan sa bawa’t tatlo o anim na buwan, upang suriin kung paano tinutulungan ang mga Area Teaching Committee at kung paano sila nakatutulong sa pag-unlad ng mga cluster. Sa gayong mga pagtitipon ay kabilang ang Secretary ng Council, ang Counsellor o mga Auxiliary Board member, mga regional institute coordinator, at ang iba pang mga miyembro ng Council o ng staff na inatasang sundan ang pagsulong ng mga cluster.

Kasama ng kanilang mga tungkulin sa *field*, ang mga Regional Council ay nagsasagawa ng isang hanay ng mga tungkulin ng pangangasiwa. Sinisikap nilang ipuwesto ang mahusay na mga sistema at mga pamamaraan upang matiyak ang pagdaloy ng mga pondo, ng impormasyon, ng pagkatuto, at ng mga yamang-tao, tulad ng mga pioneer. Ang saklaw ng trabaho ng mga Council Secretary, na kasama ang pagsusubaybay sa pangangasiwa at *field operations* at, sa ilang mga pagkakataon, ng mga *properties*, ay lumalaki, na nangangailangan ng pagtatalaga ng mga oras na katumbas ng *full-time* na paglilingkod. Upang maisagawa ang malawak na saklaw ng mga gawain, ang mahusay na kumikilos na mga opisina na may *support staff* ay lumilitaw na.

1. **Ang Humuhubog Sa Lipunan Na Kapangyarihan Ng Pananampalataya**

Sa loob ng maraming mga dekada, ang mga salinlahi ng mga Bahá’í ay sinisikap na ilapat ang mga turo ni Bahá’u’lláh sa kanilang indibiduwal at sama-samang pamumuhay. Palaging binibigyang-sigla ng malayong pangitain ng isang bagong Pandaigdig na Kaayusan at ng isang banal na kabihasnan, ang mga mananampalataya ay nagpupunyagi at itinatalaga ang kanilang mga sarili sa pagtatamo ng mga layunin ng sunod-sunod na pandaigdig na mga Plano. Itong pangitain ng isang pandaigdig na kabihasnan, isinulat ni Shoghi Effendi, ay isa na “walang mortal na mata ang kailanman ay nakakita o walang isipan ng tao ang nakaisip”.[[46]](#endnote-48) Sa pagtukoy sa pagpupunyagi ng mga sumusunod kay Bahá’u’lláh, na nang panahong iyon ay kakaunti pa lamang ang bilang, sinabi niya:

Batid ang kanilang mataas na tungkulin, nagtitiwala sa kapangyarihang magtatag ng lipunan na taglay ng kanilang Pananampalataya, sila ay sumusulong, hindi napipigilan at hindi nanghihina ang loob, sa kanilang mga pagsisikap na hubugin at gawaing ganap ang kinakailangan na mga pamamaraan kung saan ang bagong-silang na Pandaigdig na Kaayusan ni Bahá’u’lláh ay maaaring umabot sa kaganapan at umunlad.[[47]](#endnote-49)

Ang nakapagpapabago at nakapagbubuong mga kapangyarihan na likas sa Pananampalataya ay unti-unting nahahayag sa maunlad na mga cluster kung saan ang mga Bahá’í ay gumagawa kasabay ng kanilang mga kapitbahay sa isang sama-samang proseso at, sa pamamagitan ng *social action* at ng pakikilahok sa di-mabilang na mga pakikipag-usap, ay natututong tumugon sa higit na mataas na kamalayan sa kalagayan ng lipunan na umuusbong sa isang natural na paraan mula sa matinding pakikilahok sa mga core activity. Sinabi ng House of Justice:

Ang isang lalong kapansin-pansing katangian ng nakaraang labindalawang buwan ay ang napakadalas na pagkilala sa pamayanang Bahá’í, kaugnay ng maraming magkakaibang mga pagkakataon, doon sa mga pagsisikap na isakatuparan ang pagpapabuti ng lipunan sa pakikipagtulungan ng mga tao na may katulad na kaisipan. Mula sa pandaigdig na larangan hanggang sa pang-masang pamumuhay ng baryo, ang mga nangunguna sa kaisipan sa lahat ng uri ng kalagayan ay nagpapahayag ng kanilang kamalayan na ang mga Bahá’í ay hindi lamang taos-pusong nagmamalasakit sa kalagayan ng sangkatauhan, subali’t taglay rin nila ang isang malinaw na pagkaunawa sa kung ano ang kailangang isagawa at ang mabisang paraan upang matamo ang kanilang mga hangarin.[[48]](#endnote-50)

Ang pamayanang Bahá’í sa ngayon ay higit na may kakayahan kaysa dati upang isulong ang “napakarami at magkakaibang mga bahagi ng pagtatatag ng kabihasnan”.[[49]](#endnote-51) Sa pagninilay-nilay sa pagkakahugnay ng proseso at ng paulit-ulit na mga hamon na hinaharap, walang alinlangan na ang “pagpupunyagi, ang walang-puknat na pagpupunyagi, ay kinakailangan”,[[50]](#endnote-52) sang-ayon sa paglalarawan ng Master sa gawain ng pagtatatag ng “tunay na kabihasnan”.[[51]](#endnote-53) Kasabay nito, habang isinasaisip ang di-mabilang na mga paghahayag ni Bahá’u’lláh ng banal na pag-ibig at ng mga katibayan ng Kanyang nakalulupig sa lahat na kapangyarihan sa sarili nilang mga buhay, ang mga kaibigan ay nagpupunyagi, gumagawa nang “mapayapa, buong-tiwala, at walang hinto”[[52]](#endnote-54) upang ibigay ang kanilang mga talento at mga lakas, saanman sila naninirahan, sa mga pagsisikap na iyon na “nakatutulong sa muling pagbuhay sa daigdig at sa kaligtasan ng mga sambayanan at mga kaanak ng daigdig.”[[53]](#endnote-55)

**MGA REPERENSIYA**

1. Mensahe ng Ridván 2013 na isinulat ng Universal House of Justice sa mga Bahá’í ng daigdig. [↑](#endnote-ref-3)
2. Mensahe ng ika-12 ng Disyembre 2011 na isinulat ng Universal House of Justice sa lahat ng mga National Spiritual Assembly [↑](#endnote-ref-4)
3. Mensahe ng Ridván 2013. [↑](#endnote-ref-5)
4. Ibid. [↑](#endnote-ref-6)
5. Ibid. [↑](#endnote-ref-7)
6. Ibid. [↑](#endnote-ref-8)
7. Mensahe ng Ridván 2010 na isinulat ng Universal House of Justice sa mga Bahá’í ng daigdig. [↑](#endnote-ref-9)
8. Mula sa isang Tableta ni Bahá’u’lláh na hindi pa nailalathala. [↑](#endnote-ref-10)
9. Mensahe ng ika-12 ng Disyembre 2011. [↑](#endnote-ref-11)
10. Ibid. [↑](#endnote-ref-12)
11. Mensahe ng ika-27 ng Disyembre 2005 na isinulat ng Universal House of Justice sa Conference ng Continental Boards of Counsellors. [↑](#endnote-ref-13)
12. Mensahe ng Ridván 2013. [↑](#endnote-ref-14)
13. Ibid. [↑](#endnote-ref-15)
14. Mensahe ng ika-28 ng Disyembre 2010 na isinulat ng Universal House of Justice sa Conference ng Continental Boards of Counsellors. [↑](#endnote-ref-16)
15. Mensahe ng Ridván 2010. [↑](#endnote-ref-17)
16. Mensahe ng ika-28 ng Disyembre 2010. [↑](#endnote-ref-18)
17. Mensahe ng Ridván 2010. [↑](#endnote-ref-19)
18. Ibid. [↑](#endnote-ref-20)
19. Mensahe ng ika-28 ng Disyembre 2010. [↑](#endnote-ref-21)
20. Mensahe ng ika-23 ng Mayo 2011 na isinulat ng Universal House of Justice sa mga Bahá’í ng daigdig. [↑](#endnote-ref-22)
21. Mensahe ng ika-28 ng Disyembre 2010. [↑](#endnote-ref-23)
22. Ibid. [↑](#endnote-ref-24)
23. Ibid. [↑](#endnote-ref-25)
24. Mensahe ng Ridván 2010. [↑](#endnote-ref-26)
25. Mensahe ng ika-28 ng Disyembre 2010. [↑](#endnote-ref-27)
26. Ibid. [↑](#endnote-ref-28)
27. Mensahe ng Ridván 2010. [↑](#endnote-ref-29)
28. Ibid. [↑](#endnote-ref-30)
29. Ibid. [↑](#endnote-ref-31)
30. Mensahe ng ika-28 ng Disyembre 2010. [↑](#endnote-ref-32)
31. Ibid. [↑](#endnote-ref-33)
32. Ibid. [↑](#endnote-ref-34)
33. Liham ng ika-9 ng Agosto 2012 na isinulat sa ngalan ng Universal House of Justice para sa National Spiritual Assembly ng United States. [↑](#endnote-ref-35)
34. Mensahe ng Ridván 2010. [↑](#endnote-ref-36)
35. Ibid. [↑](#endnote-ref-37)
36. Mensahe ng ika-27 ng Disyembre 2005. [↑](#endnote-ref-38)
37. Mensahe ng ika-28 ng Disyembre 2010. [↑](#endnote-ref-39)
38. Ibid. [↑](#endnote-ref-40)
39. Liham ng ika-14 ng Nobyembre 2012 na isinulat sa ngalan ng Universal House of Justice para sa National Spiritual Assembly ng United States. [↑](#endnote-ref-41)
40. Mensahe ng ika-28 ng Disyembre 2010. [↑](#endnote-ref-42)
41. Ibid. [↑](#endnote-ref-43)
42. Ibid. [↑](#endnote-ref-44)
43. Liham ng ika-7 ng Agosto 2012 na isinulat sa ngalan ng Universa House of Justice para sa National Spiritual Assembly ng Germany. [↑](#endnote-ref-45)
44. Liham ng ika-23 ng Enero 2011 na isinulat sa ngalan ng Universal House of Justice para sa mga Local Spiritual Assembly ng Colombes at Courbevoie, France. [↑](#endnote-ref-46)
45. Liham ng ika-9 ng Agosto 2012 na isinulat sa ngalan ng Universal House of Justice para sa National Spiritual Assembly ng United States. [↑](#endnote-ref-47)
46. Shoghi Effendi, *The World Order of Bahá’u’lláh: Piniling mga Liham* (Wilmette: Bahá’í Publishing Trust, 1991, 2009 printing), pe 206. [↑](#endnote-ref-48)
47. Ibid, p. 195. [↑](#endnote-ref-49)
48. Mensahe ng Ridván 2013. [↑](#endnote-ref-50)
49. Mensahe ng Ridván 2010. [↑](#endnote-ref-51)
50. ‘Abdu’l-Bahá, *The Secret of Divine Civilization* (Wilmette: Bahá’í Publishing Trust, 1990, 1999 printing), p. 66. [↑](#endnote-ref-52)
51. Ibid, p. 81. [↑](#endnote-ref-53)
52. Mensahe ng Ridván 153 [1996] na isinulat ng Universal House of Justice sa mga Bahá’í ng daigdig. [↑](#endnote-ref-54)
53. Bahá’u’lláh, *Tablets of Bahá’u’lláh Revealed After the Kitáb-i-Aqdas,* (Wilmette: Bahá’í Publishing Trust, 1988, 1992 printing), p. 223. [↑](#endnote-ref-55)